Les écrits du défi - 3ème partie (59 à 66)\n3 - Skridoù an difi - Teirvet lodenn (59 da 66)\n59 - Ur varzhoneg diwar-benn al laboused\nLabous labous va dous\nNij kuit va eostig\nPell pell va zurzhunell\nKlask kuzh va boc'hruz\nUhel a-walc'h va moualc'h\nEn ul lec'h laouen va c'haouenn\nDon er c'hoadoù va fennglaou\nTenn da alan va morvran\nSerr da vegig va filipig\nLak da vask va drask\nMab-den a vo amañ Mab-den a zo amañ.\nMarie-Jo Sourty-Le Guellec\n60 - Un termaji an amzer a-vremañ e Peñzez\nDu-mañ adalek a-raok an hañv e teu un nebeut karavanennoù war ar blasenn war vord ster Peñzez, e-lec’h ma vez kavet servijoù digoust evito.\nAr wech-mañ n’eo ket ur garavanenn a zo deuet d’en em staliañ war ar blasenn vihan met ur roulotenn e stumm ur varikenn stlejet gant ur marc’h poster du.\nGwelet m’eus ar roulotenn, al loen disterniet o peuriñ war an dachenn leton, hag an den o lakaat orjal hag ur paotr-saout tredan en dro d’al leton .\nDic’hortoz eo da welet kement-se an deiz a hiriv war blasenn Peñzez e-skoaz hanter kant vloaz zo pa deue amañ termajied ha foraouarien da chom e-pad meur a zevezh ma veze an amezeien war evezh ha difiziañs outo.\nAr soñj a deuas diouzhtu din deus an deiz all p’edon o tont d’ar gêr deus Montroulez p’am boa kemeret an hent a gas da Lokenole a-hed stêr Montroulez. O loc’hañ edon deus kêr pa welis un hir a aridennad kirri-tan em raok ha ne z’aent ket gwall fonnus . Tu ebet da vont hebioù, re strizh e oa an hent gant kerniel tro, patianted a oa ret kaout.\nPelloc’h e welis ur gweturaj a z’ae trankilig, goustadig tre,met a-benn ar fin pa c’hellis tremen hebiou pa oa deuet va zro e welis a-dost ar roulotenn, stlejet gant ur marc’h du hag ar blenier azezet en araok, ranjennoù en un dorn ha seder daoust d’an niver bras a girri-tan a dremene tost dezhañ war e du kleiz.\nAr roulotenn-se eo a zo deuet da chom kichen du-mañ war ar blasenn vihan, klasket m’eus mont e darempred gant an den, aes eo bet komz gantañ: an den a oa o tont deus Kameled, goude bezañ bet ar bloavezhioù a-raok er Vendée, er Morbihan, e Kreiz Breizh gant e roulotenn, met er bloaz mañ n’en doa ket gellet mont d’an Normandie evel m’en doa bizet setu perak en doa soñj ober tro Norzh Finistère evel ma lavare. Fardet eo bet ar roulotenn gantañ penn da benn, ar marc’h stlejer a zo ur poster deus ar Poitou, anvet eo Spiral.\nYves Riou, anv an den, a zo war dro dek vloaz ha tri ugent, pesketaer eo bet war bagoù porzh Kameled o pesketa grilhed-mor a-vaez d’ar Maroc. Pa m’eus goulennet digantañ hag-eñ e oa tu da vont e brezhoneg gantañ en deus respontet nann din, ha kontet an dra souezhus-mañ : « war ar vag, pesketaerien Kameled ne gomzent ket brezhoneg, hag ez’eont e penn ar vag da gaozeal galleg, re Vorgat a oa a-ekipaj ganto az’ae e diadreñv ar vag da gaozeal brezhoneg. »\nAet on gant Glenn va mab bihan da welet an den hag e roulotenn, da flourañ penn ha moue Spiral ha da dennañ ur poltred.\nAn deiz war-lerc’h e oa ar sul pa deu tud da bourmen war ribl ar stêr, Yves Riou gant e roulotenn ha Spiral en deus graet kalz berzh, ar familhoù gant bugale a oa laouen o vont tost, da welet anezho, da ober goulennoù ha da dennañ poltriji.\nUr bern kaoc’h a oa war al leton, kavet en deus fret buan-tre gant tud tik gant bleunioù pe legumaj, hervez ar perc’hen, ar marc’h a gustum ober war dro ugent bern kaoc’h bemdez!\nAl lun vintin m’oa soñj mont da welet anezhañ endro evit mont pelloc’h gant ar gaoz, met goude div nozvezh e Peñzez an termaji a oa aet kuit war-zu Plouenan, ne chome roud ebet war ar blasenn war o lerc’h, pa ne vefe al leton touzet brav!\n61 - Thibaut : ur gejadenn dic'hortoz e Peñzez\nDu-mañ e miz Kerzu e vez kalz gouelioù deiz-ha-bloaz : hini an tad-kozh, ar vamm-gozh, ar mab-kaer, daou vab bihan, Gouel Nedeleg hag ar bloaz nevez ouzhpenn evit echuiñ ! Ma n'eus ket bet kement a dud bodet er memes devezh, an ti a zo bet bev bemdez koulskoude ha profoù a zo bet e-leizh !\nNe oa nemet ar c'hozh tamm kleñved kovid a oa o nijal a-us d'ar vro hag o hegasiñ ac'hanomp pa ne veze anv nemetañ war ar skrammoù, er radioioù, war ar c'hazetennoù ha marvailhoù war an dra-se gant an dud : labour d'ar gelaouerien da c'hlaouriñ, da zuañ paper, holl ken barrek an eil hag egile da c'hoari o faborien !\nDec'h, p'edomp o sellet hag-eñ e valee mat ar gouloù en iliz evit oferenn disul da zont, e iliz Peñzez, un den a zo deuet da zisglaviñ e porched an iliz, glav a rae ingal abaoe ar mintin. An den-se, ur sac'h bras war e gein a lavaras deomp e oa o vale abaoe c'hwec'h eur vintin dindan ar glav, o tont deus Lokireg, kousket en doa bet en un hangar war ar c'holo hag e oa bet dihunet mintin abred gant paotr an atant deuet d'ober war-dro ar chatal. Gleb-teil e oa hag evitañ e oa ar gwashañ devezh bale en doa bet abaoe ma oa loc'het deus Alençon e bro Normandie. Ha ni, Annie va gwreg ha me o sellet an eil ouzh egile gant ur sell truezus war an den ha da ginnig dezhañ da zont war eeun betek ar gêr da lojañ ; a-du e oa bet heb ober ardoù.\nAn den-se bras, oajet a hanter-kant vloaz, a zo en em lakaet en e aes en ti, displeget en doa deomp perak edo war an hent : tremenet e oa dre Menez Sant Mikael, hag e oa en e soñj mont dre Gastell-Paol betek Brest e-lec'h ma oa ur mignon dezhañ e karg deus ti Emmaus ha war-lerc'h ez afe da Sant-Nazer hag echuiñ an dro betek Alençon. Thibaut e anv en doa beajet kalz e broioù estren (India, Afrik an Norzh, Afganistan, bro Spagn) abaoe ma oa bet skoet gant ur gwall-zarvoud en e familh daouzek vloaz zo. Eñ a oa artizan toer e Charleroi e bro Beljia, un devezh pa oa o labourat war un doenn e resevas un taol pellgomz evit kemenn dezhañ ar gwall-zarvoud a oa c'hoarvezet gant e gamaradez hag e vab a c'hwec'h vloaz. Lazhet e oant bet o daou en o c'harr-tan. War-lerc'h ar gwall daol skrijus-se ken strafuilhet ma oa n'eus ket gellet derc'hel penn na stourm : gwerzhet gantañ e di hag e stal artizan hag aet war an hentoù.\nWar-lerc'h an dro-mañ Thibaut en doa soñj mont d'ober tro Europa en ur loc'hañ deus bro Pologne e-pad daou pe dri bloaz.\nBremañ pa n'emañ ket en e gêr, en deus prestet e di evit lojañ ur c'houblad tud deus Georgie gant ur c'hrouadur bihan hag a oa o kousket en o oto e-tal e di war ar blasenn e Alençon.\nChomet eo ganeomp da zebriñ koan da sec'hiñ e zilhad, da gousket, da gemeret e zijuniñ, da gaozeal diwar-benn e familh : e vamm, e c'hoarezed, ar familh Emmaüs m'eo tost-tre deus outi ; hag ar glac'har a chom speg en e galon daoust m'en deus klasket kas anezhañ kuit pell ... en aner.\nWar-dro dek eur vintin, kemeret gantañ e sac'h-kein a ugent lur pouezh, loc'het e oa war-zu Kastell : Annie zo aet da ambroug anezhañ betek pont Peñzez evel ma vez graet gant pelerined Sant Jakez...\n62 - Gwellañ kan he deus ar vran eo he hini hec'h unan\nBloaz 'zo bremañ e vez kontet ar re varv\nBloaz 'zo bremañ e vez pulluc’het hon frankiz\nStalabard Radio ar Sperejoù Bras\nMesk-ha-mesk gant hini internec’het\nRe nebeut a dud evit diskwel orin an droug\nRe nebeut a dud evit diskoachañ an ongant nemetañ\nKevala : bodañ an arc’hant… kas an dour d’ar mor.\nKevatal ? : Ingaliñ etre un nebeut re… ar re ‘oar neuial.\nUr boue 'vo kaset d’ar mediaoù ha d’ar sperejoù klañv\nDezhe da safar ar c’homzoù a ra d’an dud bezañ dall\nUr gouriz plom ‘vo staget ouzh ar re n’hallent ket chom war neuñv\nDezhe da vagañ foñs ur bed aet d’ar strad\nKanomp meuleudi ar modernite, hini ar c’hozh industri\nKanomp meuleudi ar farsite, hini ar furlukined a ra dimp sentiñ\nKanomp meuleudi ar prosperite, an hini a vez maget gant labour ar re baour\nKanomp requiem al liberte, an hini a vez mouget gant stalabard ar Stad C’hall.\n63 - Ur wech e oa ur familh\nUr wech e oa ur familh hag he doa c'hoant digustumañ he buhez\nDaou vugel a oa ganto\nmerc'hed ne oant ket, daou baotr ne lâran ket, seizh ha dek vloaz ganto\nevit sevel ur raktres ober tro ar bed, setu unan ha ne vo ket aes\nTri bloaz en a-raok e oant krog da brepariñ an traoù\nChom ur bloavezh hep labourat ne oa ket spontus\nRak e vo moaien paouez da baeañ an ti ruz\nPrest e oa dija ar familh da ijinañ hentoù\nDre broioù an Asia, an Indonesia, an Oseania hag Amerika ar Su\nGwelet broioù hep par, bevañ e kreiz an natur\nSe a blij dezho, sur!\nBroioù pinvidik pe gêraozet, ne vo ket tu\nBevañ e-pad deizioù ha deizioù gant ar familh hepken\nA oa un aventur dedennus\nA-raok na 'z afe kuit ar vugale karantezus\nPell diouzh tiez o c’herent.\n64 - Petra zo kaoz zo aet kalzig bagoù pe kiri nij diwar wel e tric'horn ar Bermudez ?\nAn deiz all e oan oc'h en em walc'hiñ er gibell. E-barzh an dour e oa daou pe dri zamm gloan bihan o fiñval. Komprenet 'm boa buan a-walc'h eus pelec'h e oant deuet : an deiz-se 'm boa lakaet loeroù nevez, ha daou pe dri zamm bihan 'oa chomet speget dindan ma zroad pe etre ma bizied-treid marteze.\nPa 'm boa digoret toull-bont ar gibell 'oa en em lakaet an dour da dreiñ buan a-walc'h en ur vont kuit gant un trouz spontus. Hag an tammoù gloan 'oa aet da heul, lonket gant an toull-bont.\nAbaoe an deiz-se 'm eus komprenet penaos e tremen an traoù er mor. Un toull-bont bras zo en tu-bennak. Anez da se e talc'hfe live ar mor da uhelaat gant tout an dour 'vez lakaet ennañ gant rivier Montroulez, hini Peñzez, an Dourdu, an Douron, ha meur a hini all c'hoazh. Live ar mor 'dlefe mont ken uhel ha pont bras Montroulez. Ha koulskoude ne ra ket : ha perak 'ta ?\nD'am soñj emañ toull-bont bras ar mor en tu bennak e kreiz tric'horn ar Bermudez hag eno, ur wech an amzer bigi bras pe bigi bihan, pe kirri-nij 'vez lonket gant an toull-bont-se evel an tammoù gloan er gibell.\n65 - Toccata\nArabat krediñ ne vez kontet nemet istorioù chas pladet e kazetennoù pep korn bro, pell alese. Sed-aze ar pezh a zisklerio deoc'h an istor-mañ eo bet souezhet ganti betek tud al lezenn a vicher. Istor ar c'hi Toccata an hini eo, e-giz ma 'z eo bet disliberet gant kazetennoù ar vro ha dalc'het ganeomp e-touesk hon dastumad gwellañ danevelloù bet embannet.\nEus pelec’h e teu an anv Toccata? 'Blam d'an harzhadennoù graet gantañ sur a-walc’h : Toccata en devoa ur vuhez trist ha reuzeudik e loch-ki Teirbron, parez vihan a vro Dreger. Un dervezh a chañs e teuas un den en e hanter kant vloaz hag a zigasas anezhañ gantañ e Sant Divy nepell alese. Graet propik an traoù gant hemañ pa voe lakaet un ardivink dindan kroc'hen an aneval skrivet ennañ anv ha chomlec'h e berc'henner kenkoulzh hag anv ar c'hi.\nRediet da guitaat ar vro 'pad pell amzer abalamour d’e labour e bed ar pellgomz e voe glac'haret-tre ar pec'henner nevez-mañ pa ne c'helle na degas ar c'hi gantañ na fiziañ anezhañ d'un den tost dezhañ. Em zizober eus ar c’hi a reas neuze ha digas anezhañ en ul loch-ki dalc'het gant ur gevredigezh eus kef-lev an departamant.\nPa tistroas eus a bell vro, meur a vloavezh da c'houde, e oa bet disoñjet ar c'hi gantañ. Pep tra a dremen gant an amzer, petra fell deoc’h… Etretant avat un intañv eus ar vro en tu all d’e bevar ugent vloaz en doa kemeret ar c'hi gantañ kuit d’an daou chom o-unan, ar c'hi kenkouzh hag eñ. Met daoust ha ne gave ket e lod gant e bec'henner nevez pa 'z ae da bourmen war ar maez pe war vord ar mor gant an hini kent, yaouankoc'h ha difall ? Mont kuit a reas ar c’hi atav.\nPaket ar c'hi o kantreal evelkent e voe digaset-eñ d'e loch-ki a orin. A drugarez d'an ardivink dindan kroc’hen e voe galvet e berc'henner, ken laouen all da gaout anezhañ en-dro. Kement ha ma voe dispignet un 125 € evit an taksi ha 400 € all a-fed frejoù mezeg-loened pa tegouezhas da d/Tocatta bezañ klañv.\nTreiñ a rae ar bed war e drankilite pa klevas anv an den e bevar ugent vloaz eus e vignon kollet. Gwir eo ne jom ket seurt kelloù kuzhet pell en ur vro ken bihan ha bro Dreger Vras. Rak dav eo lavaret eo d’e bec'henner kentañ eo a voe bet fiziet an aneval pa ne oa ket bet cheñchet an titouroù skrivet war an ardivink dindan kroc’hen ! Ne oa ket ur seurt degouezh diouzh grad an an hini kozh ha gervel a reas ar perc'henner all a-benn pakañ Toccata gantañ en-dro… pezh a nac'has hennezh ober, anat deoc'h.\nAheurtet e tibabas an hini kozh mont da gomisardi Lannuon evit dougen klemm : laeret e oa bet e gi digantañ ! Siwazh, hanterouriezh ar boliserien na gasas da netra pa ne faote da hini ebet plegañ.\nSetu arru an afer dirak al lez-varn ha galvet an den en e bevar ugent vloaz da zont ... asambles gant ar c’hi. Hag an holl e sal ar breujoù, ar c'hi e kreizh hag an daou zen a bep tu dezhañ.\nDiplegadoù, breudoù... hag an daou zen da ouelañ druz! An holl a voe lakaet diaes gant an afer luziet-mañ, betek ar c'hi hervez rentañ-kont ar c'hazetenner.\nHeuliañ pizh al lezenn a felle d'ar prokulor met petra a c'helle ar gwir en ur seurt degouezh? Ma vez al leveoù piaouet gant an hini e vezont en e gerzh hervez ar c'hod sivil, hennezh oa bet cheñchet nevez 'zo ha ne vez ket mui graet gant al loened e-giz pezhioù arrebeuri. Siwazh ar c'hemm-mañ a zo erruet da c'houde lod eus ar fedoù graet anv anezho en istor-mañ... Ha gant piv ez ayo ar ger diwezhañ en ur seurt "casus belli" ?\nDisoc'h an tabut a seblante bezañ e vije an hini kozh ar gwir perc'henner met e oa ret dezhañ paeañ ar fredoù bet dispiget da bareañ ar c'hi. An holl a voe lakaet diaes, ar barner da gentañ pa oa dezhañ dibab hep breutadur. Reiñ ur varnadenn mod Salomon? Ma vije bet ur penn moc'h c'hoazh… met ur c'hi e oa ha Lannuon n'emañ ket e bro Sina, alato!\nSed-aze ma teuas d'ar barner ur menozh dreist - hervezañ e-unan - hag a c'hellfe, piv oar, degouezhout war ur varnadurezh padus hag a gasfe anezhañ war-raok ouzhpenn-se. Lakaat ar c'hi da zibab gant piv e felle dezhañ bevañ : sed aze e vennozh!\nDisterniañ Toccata e rafe evit gouzout davet piv ez ae, hag an hini diwezhañ-mañ a vefe mestr warnañ. Eurvad al loen eo e oa anv anezhañ, neketa ?\nE-mod se e voe graet. Ha da lipat daouarn piv ez eas gwellañ mignon mad-den a gav deoc'h ? Ar barner madelezus an hini eo! Ne jome mui dezhañ nemet daskoriñ fredoù ar medisin-loened... Ha d'an daou all mont da evañ ur banne asambles ha frealziñ an eil egile!\nPer ar Bihan\n66 - Ul limerig evit ar vugale\nFurlukin ar sirk Zavata\nA oa aet un deiz da besketa.\nTapet ur garpenn.\n« Bravat kravatenn ! »\nHa gwisket er sirk Zavata.


E miz Even e vez dalc'het manifestadegoù LGBTQ+ dre ar bed © Maxppp - Anna Sergeeva MaxPPP\nDiffusion du mercredi 27 juin 2018 Durée : 10min\nEr c'heleier e lakomp ar gaoz war an dud LGBT hag a vez gwallgaset alies. Toullañ kaoz a reomp gant Per Cheun Muzelleg a zo bet anvet a veleg disul paseet. Ha brudañ 'reomp ur sonadeg souten a vo warc'hoazh er Run ar Puñs.\n53% deus an dud LGBT a zo bet gwallgaset dija\nEmbannet n'eus an ensavadur IFOP ur studi diwar-benn ar feulster ouzh an henvelreizhidi, ar re LGBT. Hervez ar sontadeg 'vefe bet ouzhpenn an hanter anezho taget gant doareoù homofob. Evit diellfennañ ha dirouestlañ ar gudenn-se emañ Mathilde ganeomp.\nUr beleg nevez e parrez bro Kemperle\nDisul paseet eo bet anvet Per Cheun Muzelleg da veleg en iliz Veur Kemper. Ar brezhoneger a bemp bloaz ha tregont a labouro e parrez Kemperle adalek miz Gwengolo, evit poent emañ gant ur stummadur e Brest. Ar beleg nevez ne oa ket troet da vont gant ar garg-se e penn-kentañ, setu 'pezh n'eus displeget da Gatell Uguen.\nUr sonadeg evit souten ar Run ar Puñs\nMiossec, Dan ar Braz hag arzourien all a Vreizh a seno hep bezañ paeet e sal Kastellin. 40 vloaz eo ar Run ar Puñs. An dud a ra war-dro ar sal a zo o klask arc'hant evit an amzer da zont. Un hanter eus an ti feurm zo da werzhañ. Setu perak e fell dezho prenañ anezhi evit kenderc'hel gant ar sonadegoù war al lec'h.


Pajenn:Instructioneu santel ar er gurionnéeu principal ag er religion, 1790.djvu/481 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/481\nHuéhvèt goulèn. N’hun délausquet quet én tantation.\nDré er honzeu-ze ni e oulèn guet Doué : 1.° Ne bermettou quet ma hum laquehèmb én dangér a en offancein. 2.° Ma rei demb er græce de resistein doh en tantationeu ha de zoug er victoër ar nehai. 3.° N’hul lausquou quet de sèntein doh en dezirieu a hur halon, a pe veint contrel d’é volanté. 4.° Ma tegassou demb afflictioneu tamporel quêntoh eit prospérité, péhani e vehai caus demb marcè de goll hun inean. 5.° Ma rei demb nærh de feahein en diaul guet é ardeu ; de zisprisein er béd guet é vobanceu, ha de gastiein er horv guet é oal-inclinationeu. 6.° Anfin mar hul lausq de gouéh guet en tantation, ma rei demb er græce de hum sehuel pront ha de reparein hur faute.\nMab-dén e zou exposét de dantationeu continuel : attaquét-è ag un tu guet er goal-speret ; ag en tu-aral guet er béd ha guet er hiq, ha n’en dai quet possibl dehou, hemb græce Doué, resistein peèl doh enemisèt quer puissant. Guir-è, en tantation a nehi hé hunan n’en dai quet ur péhet : é-contrel, un occasion a véritt-è eid er-ré e resist doh-t’hi guet courage, hac e ouair profitein a nehi. (Leinet er buarvèt Parti ag el Livr ag er Vuhé devod). Mæs dré ur just jugemant Doué e abandon guhavè en dud d’en dezir ag ou halon, hac e accord dehai danné, inourieu hac avantageu tamporel, a béré é houair é ha-\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/481&oldid=129050 »\nKemmoù diwezhañ degaset d'ar bajenn-mañ d'an 9 Eos 2018, da 15:17.


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") speaker:Richard O'Donoghue (KildareStreet.com)\nResults 1-20 of 844,231 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") speaker:Richard O'Donoghue\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") speaker:Richard O'Donoghue


Niver karantezus - Wikipedia\nE matematik e vez graet niveroù karantezus eus daou niver anterin n hag m pa vez σ(n) = σ(m) = m + n, e lec'h m'eo (x --> σ(x)) ar fonksion a ro sammad rannerioù x, x e-unan en o zouez. An talvoud σ(n) - 2n a vez graet puilhentez n anezhañ. Bez e c'heller lavaret ivez e talv m kement ha sammad rannerioù n (estreget n) hag e talv n kement ha sammad rannerioù m (estreget m).\nEveljust ma vez puilh an eil niver karantezus e vo diouerus egile. Karantezus eo an niveroù peurvat ganto o-unan.\nSetu amañ ar c'houbladoù niveroù karantezus, dezho nebeutoc'h eget c'hwec'h sifr :\n220 ha 284\n1184 ha 1210\n2620 ha 2924\n5020 ha 5564\n6232 ha 6368\n10 744 ha 10 856\n12 285 ha 14 595\n17 296 ha 18 416\n63 020 ha 76 084\n66 928 ha 66 992\n67 095 ha 71 145\n69 615 ha 87 633\n79 750 ha 88 730\nAn niveroù karantezus a zo liammet o istor gant an hudouriezh hag ar steredouriezh. Da skouer e soñj da zisplegerien ‘zo eus ar C’heneliezh en doa roet Jakob daou c’hant gavr hag ugent bouc’h, ha kement all a zañvadezed hag a veot d’e vreur henañ Esav pa grogas ennañ an aon da vezañ lazhet gant hemañ (Geneliezh 32:14) peogwir eo karantezus an niver 220. Skrivañ a ra ar prederour Iamblichus Chalcis (war-dro 250-330) eo anavezet an niveroù-se gant ar Bythagorisianed. Anvet e vezont karantezus ha staget e vez perzhioù sokial outo (e-giz 220 ha 284), ha komzet e vije bet gant Pythagoras eus ur mignon « a oa un eñ all » evel m'eo 220 ha 284.\nN’eus hentenn anavezet ebet evit determinañ niveroù karantezus. Met dizoloet ez eus bet seurtoù ispisial a-hed ar bloavezhioù. Thabit ibn Kurrah (war-dro 850) a skrivas kement-mañ :\nha mard eus niveroù kentael eus\np = 3 × 2n - 1 - 1,\nq = 3 × 2n - 1 hag\nr = 9 × 22n - 1 - 1,\neo karantezus 2npq ha 2nr.\nRet e voe gortoz kanvedoù a-raok ma vefe ganet an eil hag an trede koublad niveroù karantezus gant ar formulenn-se! Fermat a embannas ar c'houblad 17 296 - 18 416 (n=4) en ul lizher da Versenne e 1636. Descartes a skrivas da Versenne e 1638 evit reiñ dezhañ da c'houzout ar c'houblad 9 363 584 - 9 437 056 (n=7). Karantezus eo ar c'houblad (6232, 6368) met n'hell ket bezañ kavet gant ar formulenn-se. Gant Euler e voe ouzhpennet ur roll 64 niver karantezus nevez, met gant daou fazi a voe dizoloet e 1909 hag e 1914. E 1866 e voe dizoloet ar c'houblad 1184-1210, chomet dianav betek-henn, gant ur paotr yaouank a c'hwezek vloaz, Nicolo Paganini.\nGant enklaskoù dre urzhiataerez ez eus bet gellet kavout an holl goubladoù niveroù karantezus dezho nebeutoc'h eget 10 sifr hag ivez un nebeud re all brasoc'h c'hoazh, setu ez eus bet kavet 7500 koublad en holl. Ne ouezer ket hag-eñ ez eus un niver anfin a goubladoù, nag hag-eñ ez eus koubladoù niveroù estren. Ma 'eus eus un hevelep koublad ez eus dre ret ouzhpenn 15 sifr da bep hini eus an niveroù hag o liesad a rank bezañ rannadus dre 22 niver kentael da nebeutañ.\nNiver puilh - Niver diouerus - Niver peurvat - Niver kentael - Niver kazi peurvat\nAdtapet diwar « https://br.wikipedia.org/w/index.php?title=Niver_karantezus&oldid=1462528 »\nKemm diwezhañ d'an 4 Ebr 2013 da 15:52


Oadvezh an arem - Howling Pixel\nOadvezh an arem a lavarer eus ur prantad er c'hentistor, pa ouie ar c'hovien varrekañ teuziñ ar c'houevr hag ar staen. Dastum a raent kailh kouevr e gwazhennoù naturel hag e teuzent anezhe evit ober arem. Ral eo ar c'hailh kouevr pe staen, evel m'en diskouez ar fed ma ne oa tamm arem en Azia ar c'hornôg kent 3 000 kent J.-K. Oadvezh an arem zo unan eus lodennoù eus Reizhiad an tri oadvezh a dalvez evit ar c'hevredigezhioù ragistorel. Er reizhiad-se e teu war-lerc'h an Neolitik e lodennoù zo eus ar bed. E kalz broioù eus Afrika subsaharat e teu oadvezh an arem diouzhtu goude an Neolitik. E lodennoù all eus ar bed un oadvezh ar c'houevr a zeu da heul an Neolitik a-raok oavezh an arem.\nKleze eus diwezh oadvezh an arem pe lavnenn goustilh.\nBreutaat a reer diwar-benn al lec'h hag ar mare ma oa ijinet an arem ha marteze e oa ijinet e meur a lec'h war un dro en un doare distag. Ar c'hentañ traezoù savet en arem zo a orin eus ar broioù anvet bremañ Iran and Irak ha bloaziadet int eus ar pevare milved kent J.-K. Fardet e veze aremoù arsenikel en Anatolia ha war zaou du ar C'haokaz e deroù an trede milved kent J.-K. Hervez gouizieien'zo ez eo ken kozh ha kreiz ar VI milved lod eus ar traezoù graet en arem arsenikel eus ar sevenadur Maykop e norzh ar C'haokaz, ar pezh a rafe anezhe an aremoù koshañ anavezet, met lod all a soñj ez int eus an kreiz an IIIde milved kantved.\nE Breizh e veze graet arem gant kouevr deuet a Ledenez Iberia ha gant staen enporzhiet eus Kernev-Veur.\nBez eus Oad an Arem, Lannejenn\nBezioù bras-bras a zo bet savet e penn kentañ Oadvezh an Arem, evit douarañ tierned moarvat. Tro 1500 e saver muioc'h anezhe, met bihanoc'h int.\nJacques Briard, Âge du Bronze en Europe, 2000-800 avant J.-C., Errance, Paris, 1985.\nJacques Briard, M. Le Goffic, Avant les Celtes, l'Europe à l'Âge du Bronze, 2500 - 800 avant J.C., catalogue d'exposition, Daoulas, 1988, pp. 66-73.\nL. Carozza , C. Marcigny, L'Âge du Bronze en France, La Découverte, Paris, 2007.\nCollectif, Le Grand Atlas de l'Archéologie, Encyclopaedia Universalis, Paris, 1985.\nJean Guilaine, (1986) - La Préhistoire d'un continent à l'autre, Larousse, Paris.\nWeb index Oadvezh an arem en Europa\nPretanic World - an oadvezh arem e Breizh-Veur\nPretanic World - an oadvezh arem en Iwerzhon\nArkeologiezh arnodel oadvezh an arem hag eiladennoù mirdioù\nAdsavadenn un drevadenn labour-dour lusatiat, savet gant benvegoù eus oadvezh an arem hepken - Wola Radziszowska (e-kichen Cracow) - Polonia\nUmha Aois - video diwar-benn an doare da deuziñ arem en oadvezh arem\nOc'h adsevel karr danat Trundholm Sun\nAn arem zo ur c'hendeuzad graet gant an dud diwar kailh kouevr e gwazhennoù naturel hag e teuzent anezhe evit ober arem. Peurvuiañ e vez graet gant kouevr ha staen.\nOadvezh an arem zo unan eus an tri oadvezh er ragistor.\nBeàrnaraigh na Hearadh\nUr bajenn disheñvelout Beàrnaraigh zo ivez.\nBeàrnaraigh na Hearadh pe Beàrnaraigh hepmuiken, pe c'hoazh Beàrnaraigh Uibhist (Berneray e saozneg) zo unan eus an Inizi Gall pellañ e gwalarn Bro-Skos. Emañ en norzh da enez Uibhist a Tuath.\nBeinn Shlèibhe eo poent uhelañ an enezenn, 93 metr a-us live ar mor.\nTud zo o vevañ e Beàrnaraigh abaoe Oadvezh an Arem d'an nebeutañ. E 2001 e oa 136 a annezidi. Abaoe 1999 eo liammet an enezenn ouzh Uibhist a Tuath war-bouez ur chaoser. A-raok e oa ul linenn bigi-treizh etre an enezenn vras hag an hini vihan.\nUr bryngaer eo an anv-kembraek a vez lavaret eus ur c'hreñvlec'h kozh savet war ur menez, en Oadvezh an Houarn, gant ur foz hag ur c'hleuz douar ha mein, graet d'en em zifenn a bep tu. Se zo kaoz moarvat eo plaen al lein.\nDont a ra ar ger eus bryn, bre, menez, ha caer, kêr, kreñvlec'h.\nBrudet eo ar re a oa gant ar gelted da vare aloubadegoù ar Romaned, e Galia ha Breizh-Veur. E Galiza e komzer eus castro, met ar memes tra eo.\nUn alez-toet eus Nevezoadvezh ar Maen (trede milved kent Jezuz-Krist) zo e-kichen Capel Garmon. Enni ez eus bet kavet darbodoù pri eus Oadvezh an Arem hag ur c'hi-tan hag a zo bremañ e Mirdi Kembre, e Kêrdiz.Gouestlet eo an iliz da sant Garmon. Gwechall e oa ur chapel e parrez Llanrwst, met dont a reas Capel Garmon da vezañ ur barrez distag e 1927. Serret eo an iliz pelloc'h.\nGalianed (Galates "Kelted" e galianeg ; Gallii e latin, ar pezh a zo ur berradur dismegañsus) a veze graet gant ar Romaned eus tud Galia, anezho pobloù kentistorel hag a gomze ur yezh keltiek en Europa ar C'hornôg, e broioù a zo deuet da vout Belgia, Bro-C'hall (en hanternoz d'ar Garona), lez kleiz ar Roen en Alamagn, Suis, hag Italia an hanternoz (Gallia cisalpina) adalek Oadvezh an arem, en IIvet milved kent JK. Kalz pobloù galian a oa, ha ne oa nemet ar yezh hag ar relijion ouzh o unvaniñ.\nAn Hatied a oa ur bobl eus an Henamzer hag a veve e bro Hatti, hiziv e kreiz hag e gevred Anatolia, (anvet Azia-Vihanañ en Henamzer glasel). Sevenadur an Hatied a oa anezhi etre 2500-2000 ha 1700 kent J.-K. e deroù hag e kreiz oadvezh an arem.\nEvel ma n'o devoa an Hatied tamm skritur ebet (er prantad kentistorel e oant eta), e ranker fiziañ e mammennoù dieeun pe disklêriadennoù pobloù all. Moarvat ec'h implije ar renerien hati skribed a skrive en asirieg da genwerzhañ gant Mezopotamia.\nAnv koshañ Anatolia, "Bro Hatti" a oa kavet evit ar wech kentañ war dablezennoù e skritur gennheñvel eus Mezopotamia eus prantad an impalaeriezh akkadiat (2350-2150 kent J.-K.). War an tablezennoù-se ec'h aspede marc'hadourien Asirian ar roue asiriat Sargon da gas sikour dezhe. Derc'hel a reas an anv-se da vezañ implijet e-pad 1 500 vloaz betek 630 kent J.-K., evel m'en diskouez ar bloazdanevelloù asiriat.\nKomz a raent ur yezh ha na oa ket indezeuropek, an hatieg. Lod eus ar ouizieien a gred bremañ e oa kar da yezhoù gwalarn ar C'haokaz. A-benn ar fin en em veskont gant an Hitited, pe e oa kemeret o flas gant ar re a gomze hititeg.\nKlotañ a ra Henoadvezh an arem (1800-1500 kent JK) gant ar mare ma oa ijinet ar vetalouriezh, gant labour ar c'houevr, ar staen ha goude se eus an arem. Prantad kentañ Oadvezh an arem eo.\nDiorroiñ a ra al live bevañ tamm-ha-tamm hepdezhañ cheñch kalz. Diorroiñ a ra ivez kenwerzh etrebroadel ar c'houevr hag an darempredoù etre ar pobloù.\nImpalaeriezh an Ac'haemenided\nImpalaeriezh an Ac'haemenided (henberseg IPA: Haxâmanishiya) (war-dro 550–330 kent J.K.), anvet ivez Impalaeriezh Persia, a oa ar Stad a gemeras lec'h Impalaeriezh Vedia, hag a greskas betek derc'hel lodennoù bras eus an henved hag a dape, war-dro 500 kent J.K., eus traoñienn an Indus er reter, da Drakia ha Makedonia war harzoù norzh Henc'hres. Impalaeriezh Ac'haemenes a aloubas ivez Rouantelezh henegipt hag a zeuas da vezañ ar rouantelezh vrasañ a oa bet gwelet biskoazh.Er penn kentañ, ar Bersed a oa ur bobl gantreer mesaerien a veve e kornôg pladenn Iran ha war-dro 850 kent J.K e raent ar Parsa anezhe o-unan hag o zachenn, kemmus e vevennoù, a oa Parsua hec'h anv. Ar pep brasañ eus ar Bersed kentañ a oa o chom e mervent pladenn Iran, bevennet er c'hornôg gant ar ster Tigris hag er su gant Pleg-mor Persia a zeuas da vezañ kalon o impalaeriezh.\nDiouzh ar vro-se an hini e loc'has Kirus Veur (Kirus II Persia) da faezhañ ar Veded, Impalaeriezh Lidia, hag Impalaeriezh Babilonia, o tigeriñ klaz d'an aloubadegoù en Henegipt hag en Azia Vihanañ.\nE barr e c'halloud, goude aloubadeg Egipt, ez ae war-dro 8 million km d'ober an impalaeriezh e tri c'hevandir disheñvel : Azia, Afrika hag Europa. Pa oa en he brasañ e c'holoe Stadoù a-vremañ Iran, Afghanistan, Pakistan, lodennoù eus Kreizazia, Azia Vihanañ, Trakia ha Makedonia, ul lodenn vras eus aodoù ar Mor du, Iraq, norzh Arabia Saoudat, Jordania, Israel, Liban, Siria, hag holl ar c'hreizennoù poblañs bras eus Henegipt ken pell ha Libia. Brudet eo en istor Europa evel enebour keodedoù Henc'hres, da vezañ dieubet ar sklaved, en o zouez ar bobl yuzev diouzh o dalc'herezh e Babilonia, ha da vezañ savet frammoù evel ar reizhiad post, ar reizhiad hentoù roueel hag implij ur yezh ofisiel en holl ar rouantelezh. An impalaeriezh en doa ur velestradurezh kreizennet, dindan veli an impalaer, un arme vras a vicher, ar pezh a awenas hevelep reizhiadoù en impalaerezhioù all diwezhatoc'h.\nA-wezhioù e reer eus Krennoadvezh an Arem (1500-1200 kent JK), « Oadvezh an arem gwirion ». En em ledañ a ra sevenadur protokeltiek ar c'hrugelloù da Europa a-bezh.\nKreskiñ a ra ar bevennoù etre renkadoù disheñvel ha renkad ar vrezelourien a gemer ar renk kentañ er gevredigezh. Dont a ra ar gevredigezh da vezañ muioc'h-mui uheldadel ha cheñch a ra a-grenn al lidoù-kañv (bezioù hinienel). Merkañ a ra ar prantad-se ar vevenn wirion etre Oadvezh ar c'houevr hag Oadvezh an arem.\nDiorren a ra an eskemmoù hag ar vetalouriezh. Ar fed ma ijiner ha ma saver stank armoù nevez evel ar c'hlezeoù, hag ar fed ma paota an c'hreñlec'hioù, a laka da soñjal e kresk ar gevezerezh etre ar strolladoù poblañs.\nLlandrillo (Sir Ddinbych)\nLlandrillo pe Llandrillio-yn-Edeirnion zo ur gêriadenn hag ur gumuniezh eus Kembre, e mervent Sir Ddinbych. Emañ e Dyffryn Edeirnion ha gwechall e oa e Sir Feirionnydd. Emañ war lez an Dyfrdwy, hanter-hent etre Corwen hag Y Bala.\nAnvet eo diwar sant Trillo a zeuas eus Breizh, a-hervez, gant menec'h all, hag a savas Llandrillo e-kichen kember an Dyfrdwy gant ur wazh-dour anvet Ceidiog.\nE Llandrillo, er XVvet kantved, e voe ganet ar barzh Hywel Cilan, unan eus barzhed lez Rouantelezh Powys.\nMeurvein eus an Neolitik a gaver tro-war-dro Llandrillo : kambr-vez Branas Uchaf, eus an trede milved kent JK, krommlec'h Tyfos, eus Oadvezh an arem ha krommlec'h Moel Tŷ Uchaf.\nE 2011 e oa poblet kumuniezh Llandrillo gant 580 a dud, ha 337 anezho (59,2%) a oa kembraegerien.\nLlanisan-yn-Rhos (St. Ishmael's e saozneg) zo ur gêriadenn hag ur gumuniezh eus Kembre, e Sir Benfro. Emañ er c'hornôg da gêr Aberdaugleddau.\nEus an XIXvet kantved eo an iliz-parrez, gouestlet da sant Ishmael pe Ismael. A-gozh e oa Llanisan kreizenn relijiel kantrev Rhos.. Ur peulvan eus Oadvezh an arem zo, e Langstone Field.\nE 2011 e oa 478 a dud o chom e Llanisan ha 36 anezho a oa kembraegerien (7,8%).\nEn arkeologiezh eo Oadvezh an houarn stad diorroadur forzh peseurt pobl ma veze implijet dreist-holl benvegoù hag armoù en houarn. Implij an danvez-se a glot gant cheñchamantoù arall e kevredigezhioù all en amzer dremenet, en o zouez doareoù disheñvel da labourat an douar, kredennoù relijiel ha gizioù arzel disheñvel, daoust ma ne veze ket gwir atav.\nEn istor eo Oadvezh an houarn eo an diwezhañ prantad pennañ e reizhiad an tri oadvezh a dalvez da rummata ar c'hevredigezhioù ragistorel. Dont a ra goude Oadvezh an arem. Kemmañ a ra deroù ha diwezh an oadvezh-se diouzh ar broioù pe ar rannvroioù.\nKomz a reer ivez\neus Kentañ Oadvezh an houarn, anvet ivez Sevenadurezh Hallstadt ;\neus Eil Oadvezh an houarn, anvet ivez Sevenadurezh La Tène.\nPladenn Nebra, pe : pladenn neñvel Nebra zo ur gantenn arem a zo war-dro 32 cm he zreuzkiz.\nGoloet eo gant ur verglenn c'hlas hag arouezioù aour : gwelet e vez da skouer ar pezh a seblant bezañ an heol pe al loar en he c'hann, ul loargresk ha stered (ar Pleiadezed sur a-walc'h).\nTaolennadur koshañ bolz an oabl e vefe pladenn Nebra.\nDizouaret eo bet ar bladenn e miz Gouere 1999 e Nebra e Saks-Anhalt (Alamagn). Eus -1600 kent JK e vije, da lavaret eo oadvezh an Arem (etre henoadvezh an Arem ha krennoadvezh an Arem).\nMiret eo e mirdi rannvroel ar ragistor Halle (Saks-Anhalt).


Ar Redamption - Wikimammenn\nL. Prud’homme, 1817 (p. 47-52)\n◄ An Incarnation Ar Redamption Ar Resurrection ►\nGaroti a reont Jesus er jardin Olivet evel ur laër hac un den fall ; en traïna a reont da dy Anna tad caër d’ar Pontif Caïphas, ha da dy Caïphas d’ar goude, peini asistet gant ar Veleyen hac oll gonseil ar Judevien a deu da interrogi Jesus eviel ur c’hriminel, voar e doctrin hac e Ebestel. Jesus a respont penaus evit gout petra eo e doctrin, eo ret en goulen digant ar re en deus-àn clevet o prezeg. Na respontas netra voar sujet e Ebestel. Digasset e voe cals a fals testo ; mæs evel ne voant quet conform an eil d’eguile, ne servigent nemet evit discoen e voa faus ar pez a lerent. Jesus na levere netra. Goulen a rer digantàn hâc èn eo ar C’hrist. Respont a ra penaus e zeo ; Voar-se ne deus quen ezom a desto. Jesus a so condaonet d’ar maro. Setanç cruel ha barbar, setanç injust ! Mæs n’en deo quet avoalc’h quement-se. Pêr a nac’h Jesus ; ur laquæs a ro ur façat da Salver ar bed ; darn-all a graich en e visaich, hac a ra dezàn pep sort insult hac injur. O ma Doue ! Judas an traïtour en deus horreur eus e grim : retorn a ra ar bris a vap Doue, coeza a ra en disesper, mont a ra d’en em grouga. Jesus condaonet d’ar maro, a voe garotet ha casset da dy Pilat, gouverneur eus ar Judee evit ar Romanistet. Jesus a voe accuset a dri zra principalamant : da guenta, da droubli an nation dre e sermonio ; d’an eil, da ampech ma vise peet an tribut da Cæsar ; d’an drede, d’en em ober Roue. Pilat a hanaveas ractal an innoçanç a Jesus ha maliç ar re en accuse ; mæs evel m’o defoa lavaret en devoa prezeguet en Galilee, e cassas Jesus bete Herodes-Antipas, gouverneur a C’halilee, evit bezàn barnet gant ar Prinç-se. Herodes a voa en amser-se en Jerusalem ; ur joa vras en devoa, ha memes dont a eure da vezàn mignon da Bilat. Curius da velet ha da glevet Jesus, e c’houlennas digantàn cals a dreo ; mæs Jesus na respontas netra. Herodes gant tud e Balæs en devoa mepris evit Jesus, a eure guisca dezàn dre goap ur saë voen, hac en cassas evel-se da Bilat, pehini a lavaras d’ar bobl penaus e voa cavet Jesus innoçant gant Herodes ; mæs ar bobl tigr-se a grie ma vise condaonet d’ar maro. Deiz Gouelio Pasq e voa ar c’his dilivra d’ar bobl ur c’hriminel. Bezàn e voa er prison ur muntrer hanvet Barrabas. Pilat a roas d’ar bobl ar choas, Jesus pe Barrabas ; Barrabas a voe delivret, ha Jesus condaonet. Pilat a songeas c’hoas evit appæsi ar bobl barbar-se, laquat flagelli Jesus. Querquent ar soudardet en diviscas, en dispennas a daulio foet hac en insultas en pep fæçon. Golo a reont e gorf dispennet gant ur vantel pourpr, anfonci a reont ur gurunen spern en e benn, en e dorn e lequeont ur benduen evit baz royal : neuse ur c’hlin d’an douar, en ur squei voar e faç hac e benn, e leront dezàn evit e oapaat : Salud Roue ar Judevien ; divin piou en deus da scoet. Jesus a soufr an oll goall dretamancho-se hep lavaret guer. Pilat en discoe d’ar bobl er stad-se en ur lavaret : Chetu amàn an den. Mæs pell dious bezàn touchet, ar bobl barbar-se a deu da redoubli, da c’hourdous ha da lavaret : Lemet-àn, lemet-àn dirac hon daoulagat, ha crucifiet-àn. Ar c’hriminel Pilat a brononç ar setanç a varo a enep an innoçanç memes. Ar C’hrouer a so condaonet gant ar c’hrouadur, map Doue a varvo er Groas. Doue a bunissas heb dale ar barner injust Pilat. Coezàn a eure en drouc-c’hraç rac pehini en devoa aon. Exilet e voe da Vienne voar ar rivier Rhôn, en pelec’h e varvas en disesper, hac e voe e voureo e unan. Ar soudardet a divisq da Jesus e vantel pourpr evit en guisqui eus e dillat ordinal. samma a reont dezàn ar Groas voar e diou scoa ; mæs re bonner eo ar bec’h : obligea a reont un estranjour, Simon, d’en sicour da douguen e groas voar ar Menez. Ur foul a dud hac a vroaguez a heulie Jesus ; ar groaguez a sculie daëlo ; Jesus a lavaras deze : groaguez a Jerusalem, n’en deo quet voar nòn-me e tleet scuil daëlo, mæs voar noc’h oc’h-unan ha voar ho pugale. Voar lerc’h Jesus e voa daou laër condaonet d’ar maro. Pa arruas Jesus voar menez calvar, e voe divisquet, e dillat a voe partaget en peder loden etre ar soudardet ; mæs e saë hep groui a voe tennet d’ar sord. Tachet e voe-Jesus er groas, hac ar groas a voe leset da goueza quen rust en toul, ma tiframas e oll vempro. Ar soudardet, ar veleyen, ar bobl en abime a outraich, a insult, a vlasphem ; unan eus an daou laër a re evelte ; mæs eguile en em gonvertissas, a c’houlennas hac a obtenas pardon digant Jesus. Ar Verc’hes a voa en e sav ous troad ar groas, oc’h offr da Zoue he sacrifiç gant hini e map divin.\nJesus a lavar d’e vam, en ur goms dezi eus a S. Yan, chetu ase ho map ; da Yan e lavar, chetu ase ho mam, en ur goms dezàn a Vari. Voar dro teir heur Jesus a ra ur glemaden vras, ha lavaret a ra en deus ur sec’het : presanti a rer dezàn ar væstl distrempet en guin aigr. Re-Commandi a ra e ine da Zoue, lavaret a ra eo achu tout, plega a ra e benn ha renta e ine. An douar a grên, ar beyo a digor, a stigneur eus an templ en em difram, an eaul a goll e sclærigen, ar veïn en em frail, an natur en antier a so touchet a varo hon Salver. Maro eo eta map Doue, mæs n’en deo maro nemet evel den, Doue na ell quet mervel ; mæs evel Doue en deus roet ur bris infinit d’e dourmarrcho. Ar Verb divin en ur ober den, n’en deus quet confondet an natur divin gant an natur humen, rac-se, non-obstant ma ve diou natur en Jesus-Christ, n’en deus couscoude nemet ur personaich. En compren a ellomp dre ar gomparaison eus hon c’horf hac hon ine, eus a bere an union ne ra nemet un den. Bezàn omp assambles corf hac ine. Jesus-Christ a so assambles Doue ha den. Evit ar pez a sel an natur humen Jesus-Christ en deus ur c’horf hac un ine eveldomp ; hac ar Verb divin en ur gueme ret ar c’horf hac an ine-se, en deus guisquet hon oll infirmiteo, exceptet ar pec’het, an ignoranç hac ar panchant d’an drouc.\nŒuvro J. C. a so a dri sort. 1°. Ar re divin evel croui, conserv ha gouvern an oll dreo. 2°. Ar re humen, evel dibri, eva, guela, cousquet ha soufr poan. 3°. Anfin an obero all a Jesus-Christ a so lod divin ha lod humen ; rac bezàn e zint participant eus an natur divin hac an natur humen assambles. Evelse eo guir laret penaus Doue en deus soufret ar maro evidomp, penaus eo resuscitet ; penaus eo Doue map an den ; mæs n’en deus nemet an natur humen a guement en deus anduret poan en J. C. E ine a so bet separet dious e gorf, ha ze eo mervel. Dre e œuvro an den-Doue en deus antieramant satisifiet d’ar justiç divin evidomp ; mæs peguement benac ma ve maro evit an oll, an oll couscoude na brofitont quet eus e varo. An oll graço surnaturel so un effet hac ur gommunication a varo ha passion J. C. ; mæs ar graço se so inegal, parconsequant ne dint quet egalamant accordet d’an oll. Dre ar Sacramancho principalamant e ve appliquet d’an ine ar froez a varo ha passion hon Salver ; or an oll na recevont quet ar Sacramancho : evel-se peguement benac dre un effet eus e garantez, ma ve maro hon Salver evit an oll, e heus cals sioas pere a varv en o fec’het, evel ar re a varv hep bezàn badezet ; ar re a decet en stad a bec’het marvel. N’en deo quet faut hon Redamptor divin : roet en deus dimp peadra da beâ hon dle, hon faut eo ma n’on deus quet profitet. Delivret en deus ac’hanomp eus ar pec’het, eus a esclavaich an drouc-speret ; digoret en deus dimp an env, roet en deus dimp an exempl eus an oll vertuzio hac an oll c’hraço necesser evit ho fratica hac arruout er gloar eternel. Malheur dimp ma ne brofitomp.\nDivinite pe natur divin J. C. n’eo jamæs bet separet dious e gorf hac e ine, mæs e ine hepquen en em separas dious e gorf dre ar maro. Ma zad, eme J. C., a gar ac’hanon, abalamour ma roàn ma buez evit e c’hemeret a nevez ; den ne lem ma buez diguene ; ac’hanòn ma unan e roàn. Ine J. C. separet dious e gorf dre ar maro voar menez calvar, a disquennas d’an iferno, da lavaret eo, evel m’en lavar S. Paul, d’ar plaç isel en douar, e lec’h ma oa ineo ar sænt quenta pere a voa maro quent hon Salver pehini o delivras evit antren gantàn en gloar ar barados seret bete ar maro eus a Redamptor ar bed.\nAdtapet diwar « https://br.wikisource.org/w/index.php?title=Ar_Redamption&oldid=117972 »\nKemmoù diwezhañ degaset d'ar bajenn-mañ d'an 6 Eos 2018, da 11:16.


Désobéir pour la langue bretonne - Cap Brittany\nShop / Livres / Littérature / Breton & gallo / Brezhoneg - Galo / Breton / Essais / Désobéir pour la langue bretonne\nSoyez le premier à laisser votre avis sur “Désobéir pour la langue bretonne” Annuler la réponse.\nUGS : 9782916579726. Catégories : Essais, Livres, Politique - Actualité - Sociologie\tÉtiquettes : actions, administration, bilinguisme, breton, collectif, langue, manifestation, vie publique\nSkrivet eo bet al levr Désobéir pour la langue bretonne gant stourmerien strollad Ai’ta !, a-benn kontañ istor ha buhez ar strollad. Displeget e vez an dibab d’ober gant an disentidigezh keodedel ha difeulz evit bezañ klevet. Ne vir ket outo da vezañ kaset dirak al lezioù-barn avat ! Un toullad testenioù a zo da zizoleiñ, ha maget e vez ar preder war ar mod da adperc’hennañ ur yezh hag ur sevenadur gwallgaset. Gant al levr-mañ e tegaser da soñj ivez ez eo hon unan e c’hounezimp ar gwir d’ober gant hor yezh !\nAr vrezhonegerien gouest da lenn al linennoù-mañ o deus bet klevet komz diwar-benn Ai’ta ! kredapl-bras. Ouzhpenn istor ar strollad kontet e galleg e kavfet el levr-mañ kalz a destenioù skrivet gant meur a stourmer e brezhoneg. Un dra vat eo, a gav deomp, e chomfe ur roud eus al labour hon eus kaset da benn. Nag a amzer hag a nerzh hon eus kollet ni holl, Bretoned kar hor yezh, abalamour ma ne oa ket bet legadet deomp ar binvioù savet gant ar rummadoù emsaverien en hor raok, nag an anaoudegezh eus o istor zoken ! Ra vezo talvoudus al levr-mañ eta d’an holl re a fell, eveldomp, ma chomo bev ar brezhoneg !


Pajenn:Marigo - Buez ar Saent.djvu/221 - Wikimammenn\nPajenn:Marigo - Buez ar Saent.djvu/221\npenaus erfin, nac an oll madou, a elle da esperout er bed, nac ar c’hruela tourmanchou ne rasent biquen dezâ renonç d’ar Feiz.\nUr respont quen hardis ha quen din eus ur c’hristen parfet a laqueas Huneric e fulor, pehini var an heur a roas urz da arreti Victorien, ha da ober dezàn souffr an horrupla tourmanchou. An urz barbar-ze a oue executet gant e oll rigol, Ar Sant a oue tourmantet var ar chevalet, arrouset e oue gant eol bero, dispennet oue e gorf gant ur gribin houarn. Anduri a reas tout gant ur gouraich, gant ur peoc’h ha gant ur joa pehini a ree d’an tyrant en em zisesperi, ha pehini a excitas er memes amser couraich ar gristenien fidel. Erfin, goude beza rentet squis e vourrevien, e c’hounezas ar Gurunen a Verzerinti, er bloaz 484.\nAr Sant-mâ a oa fidel d’ar Roue, mæs fideloc’h ez-oa c’hoas da Zoue. Respont a reas d’e Brinç penaus an oll madou a elle da esperout er bed, nac an tourmanchou cruela ne vizent biquen capabl da ober dezâ renonç d’ar feiz na displigeout e fæcoun ebet da Zoue, hac en effet coll a reas e garg enorabl hac e vuez memes, quent evit mancout d’ar fidelite a dlie da Jesus-Christ. Peguer bras, peguer parfet oa e garantez ! Dre hon euvrou eo e tleomp disquez ha ni hon eus ur guir garantez evit Doue. Petra reomp-ni evit Doue ? Petra anduromp-ni evit Doue ? Ma ne fell deomp souffr netra evintàn, ha ni a ell gant guirionez lavaret er c’harremp ! Ha ma n’er c’haromp quet pebes maler evidomp !\nNe deus netra justoc’h, netra profitaploc’h, netra douçoc’h eguet caret Doue. Beza ez ê ar guenet hac ar vadelez memes, dre behini pep tra a so caër ha mad. Mar caràn quement an traou caër, peguement na dleàn-me quet caret ar guenet memes ? Doue eo en deus roet din ar vuez hac en deus furmet ma c’halon : ne medon var an douar nemet evit e garet. Ma n’er c’haràn quet eta e vilitàn ar maro.\nDa biou e oboissin-me ma na oboissàn da Zoue ?\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/221&oldid=134326 »


Dilezel al labour-douar boutin ha sevel saout brizh-du : penaos 'n em dennañ ? © Maxppp - Marc Ollivier/PHOTOPQR/OUEST FRANCE\nDiffusion du mardi 26 juin 2018 Durée : 10min\nE BREZHONEG | Kib ar bed ar velldroad, labour-douar ha blaz ar vakañsoù-skol, setu program ar c'heleier !\nKib ar Bed : tra !\nPal ebet etre Frañs ha Danemark bremaik evit eizhvedenn gourfennoù Kib ar Bed ar melldroad. Diellfennañ 'reomp ar c'hrogad damm-c'houllo-mañ gant Louis Bocquenet. C'hoarier a-vicher eo bet Louis.\n250 000 Euro da resteurel e korf daou viz\nSezi war un atant, setu an aon a sav e Plougerne. Ur c'houblad a zle 250 000 Euro 'vit sevel e stal en-dro. Dibabet o deus ober gant skiant-vat ha gwelet 'rimp n'eo ket memes gounidoù ha gant al labour-douar boutin.\nAgrilocal 29 : ur savenn evit tostaat boued ar vro ouzh tud ar vro\nEvit ma vo muioc'h a voued bio ha deus ar vro er c'hantin, setu pal ar savenn lañset e Penn ar Bed. Reiñ muioc'h a bouez el liamm etre ar broduerien hag ar marc'hadoù publik.\n"Fou DT" : arvest ar skolidi\nE Kemper e oa hiziv skolidi hentennoù katolik Penn ar Bed. "Fou DT", sed aze anv an emgav war dem ar c'hoariva hag an dañs. Disoc'h labourioù fardet a-hed ar bloaz. Hiroc'h a glevomp e fin ar c'heleier-mañ.


Brezhoneger ar mirdi - Spered ar vro - Le Télégramme\nPublié le 16 janvier 2020 à 07h00\nBrezhoneger ar mirdi\nPaskal Nignol zo hanterour sevenadurel e Mirdi Breizh e Roazhon. (Foto Anna Quéré)\nPaskal Nignol zo heñcher e Mirdi Breizh e Roazhon. Ouzhpenn kinnig gweladennoù e brezhoneg e plij d’an den buheziñ ur strollad brezhonegerien bep Yaou da greisteiz.\n20 vloaz zo e oa krog Paskal Nignol da labourat e Mirdi Breizh. Ha koulskoude ne oa ket an den tost ouzh ar bed-mañ : elektrisian eo bet e-pad dek vloaz pe dost, a-raok cheñch micher. « Lakaet ‘moe ma anv e servij-implij kêr Roazhon evit boût gwazour ar glad. Anvet on bet e Mirdi Breizh. Pebezh chañs ‘m eus bet ! Tamm-ha-tamm ‘m eus kroget da ginnig gweladennoù e brezhoneg, betek en em gavout e servij hanterouriezh da vat », a gont ar paotr, leun a nerzh ha laouenidigezh. Abaoe e yaouankiz eo plijet Paskal gant ar brezhoneg : e dud, genidik eus bro Bourlet, a oa bet o labourat e bro Bariz, e-lec’h m’emañ ganet. Pa zistro ar paotr yaouank er bloavezhioù 1990, eo entanet gant ar pezh a c’hoarvez er vro : « 23 bloaz e oan. En em gavet on gant an eil gwagenn geltiek. Ar festoù-noz, gant Ar re yaouank pe Carré Manchot… fiskal ‘oe ! Ma zad ‘noe desket din penaos kontañ e brezhoneg : un, daou, tri, poar… hag un nebeud traoù arall ivez. Desket ‘m eus ar yezh dre gentelioù-noz e Skol an Emsav ».\nHeñchadennoù e brezhoneg\nEr Maezioù Frank, ur pezh mell savadur sevenadurel e Roazhon, emañ staliet Mirdi Breizh abaoe 15 vloaz. Muioc’h evit 600 000 diell a vez kavet e-barzh, diwar-benn glad Breizh. Pourmen a ra Paskal e trepasoù ar savadur, en ur saludiñ an holl. Evel ul lodogenn en he bleud emañ. Fier eo an den o vezañ hanterour sevenadurel en ul lec’h ken prizius evitañ. Kinnig a ra ur wech bep miz un heñchadenn e brezhoneg, ha digemer a ra ar skolioù divyezhek a-hed ar bloaz. Abaoe an distro-skol e kinnig ivez ur weladenn e brezhoneg bep Yaou e ekomirdi bro Roazhon. « Pet heñchadenn zo bet kinniget ganin ? Hopala ! Diaes eo da lâret, kement ‘z eus bet ! », emezañ en ur vousc’hoarzhin. Enoret eo bet evit e labour ar bloaz paseet gant Priz Dazont ar brezhoneg, roet gant Frañs 3 Breizh hag Ofis Publik ar brezhoneg.\nBoest ar brezhoneg\nHa n’eo ket echu ! Bep Yaou, setu Paskal e eil estaj ar Maezioù Frank evit buheziñ ‘’Boest ar brezhoneg’’, un emgav gant brezhonegerien, evit eskemm asambles da vare kreisteiz. « Da gomañs e oe tud intereset gant ar brezhoneg met ne oant ket gouest da gomz kalz. Bremañ ez eus kentoc’h tud o deus c’hoant da beurzeskiñ ar yezh en ur gomz gant ar re arall », a zispleg Paskal Nignol. Un dek bennak a dud a vez bep Yaou o kemer perzh en emgav-se. « Komz a reomp diwar-benn temoù a bep seurt : sinema, beajoù. Plijadur zo ! » Ar sizhun-mañ, e vo marteze aesoc’h dibab un tem : ur pennad diwar-benn Paskal e pajenn Spered ar vro a c’hello bouetañ ar gaozeadenn, a-dra-sur !\nGweladenn : visite.\nBuheziñ : animer.\nHanterouriezh : médiation.\nEkomirdi : écomusée.\nC’est un amoureux du breton et de l’Histoire de la Bretagne : Paskal Nignol propose des visites guidées en breton, aux scolaires et au grand public, au Musée de Bretagne à Rennes. C’est lui qui avait lancé cette initiative, quand il était arrivé comme agent du patrimoine au Musée, il y a 20 ans. Aujourd’hui, Paskal continue son métier avec passion et anime, en outre, un rendez-vous pour les bretonnants chaque jeudi midi.


Pa vez kemennet deomp e vo savet un eil reaktor nukleel EPR e Bro-C'hall, ha pa grog an dud da vezañ nec'hetoc'h-nec'hetañ gant priz ha saotradur an eoul-maen evel mammenn-energiezh, eo mat kaout un nebeud titouroù diwar-benn an doareoù ma vez produet an tredan nukleel.\nPenaos e vez produet an tredan nukleel ?\nNe vo ket kaoz amañ ouzh an hentenn teknikel evit krouiñ tredan adal uranium (displeget e vez mat war wikipedia), met roet e vo kentoc'h un nebeud resisadurioù war mont-en-dro ur greizenn.\nBeveziñ kalz energiezh a ra an tredan nukleel, evit pinvidikat an uranium implijet gantañ, da skouer. Ul lodenn vat ouzh an tredan krouet gant ur greizenn a servij n'eo ket evit an dud, met evit he vont-en-dro dezhi he-unan. Da skouer, e Tricastin ez eus 4 reaktor. Ar re-se n'az eont en-dro nemet evit pourveziñ kreizenn Eurodif, a zo e-kichen.\nAn doareoù da broduiñ a ra ma n'haller ket kemm buan ar c'hementadoù energiezh produet : n'haller ket diskenn anezho pa tiskenn an ezhommoù, pe kreskiñ anezho pa gresk an ezhommoù. Setu e c'hoarvez alies ma vefe kreizennoù o vont en-dro pa ne vez ket ezhomm, pe mareadoù e-lec'h ma ranker prenañ energiezh digant Alamagn (he deus divizet mont maez diouzh an energiezh nukleel) e-pad ar goañv.\nDre vras e vez lakaet etre 15 hag 20 vloaz evit sevel ur greizenn. Goude-se eo sañset mont en-dro e-pad 25-30 vloaz. Se a oa raktreset er penn kentañ, met bremañ ez eus bet divizet gant EDF lakaat ar c'hreizennoù da vont en-dro e-pad pelloc'h, daoust d'ar pezh-mell kudennoù surentez a c'hell sevel neuze pa gosha ur greizenn. Evel-se e lenner war war lec'hienn EDF, diwar benn ar c'hreizennoù, emaint "conçues pour fonctionner au moins 40 ans" ! Goude se e vez lakaet tro 20 vloaz evit dispenn ar greizenn. Kudennoù a c'hell sevel neuze, evel ma oar mat ar vreizhiz (pa vezomp kelaouet !) gant kreizenn Brennilis. Koust dispenn ur greizenn, pe hini adaozañ ha merañ al lastez skinoberiant ne vezont ket kontet e-barzh "priz an tredan nukleel" a vez roet deomp. Ma vez ouzhpennet ar c'houstoù-mañ e vez gwelet e koust e gwirionez kalz kêroc'h an tredan nukleel eget n'eus forzh peseurt hini all. Da skouer, evit dispennañ kreizenn Marcoule e kousto 6 milliard a €uroioù, da lâret eo 2 wech kêroc'h eget evit sevel anezhi !\nKudenn ar surentez :\nAn abeg pennañ evit kaout aon rak an tredan nukleel eo hini ar surentez. Soñj hon eus ouzh gwallzarvoud Tchernobyl. Ar pezh ne ouzomp ket eo e chom c'hoazh darn vrasañ ouzh efedoù Tchernobyl da welet, kalzik outo (krign-bev hag all) n'int ket en em ziskouezet c'hoazh pe neuze n'int ket bet muzuliet, dre ma vez gwasket war ar re a glask muzulioù efedoù an darzhadenn.\nHiziv an deiz, n'eo ket suroc'h stad an traoù eget e 1986. Daou gwallzarvoud grevus-kenañ a zo degouezhet e bro-Sued e 2006, ha darbet eo bet deomp bevañ un eil Tchernobyl. E miz Even 2007 ez eus bet ur c'hrennadenn-zouar e Japan : danvez nukleel a zo tec'het diouzh ar greizenn vrasañ, un tan-gwall a zo savet, ha kudennoù lies all. E Krsko (Slovenia) n'eo ket aet tamm ebet en-dro an aozadur kelaouiñ ha gwareziñ pa 'z eus degouezhet ur gwallzarvoud e miz Even ar bloaz-mañ.\nE Bro-C'hall ez eus kalzik traoù ne vezomp ket gwarezet dirazo : E kreizenn adstummañ al lastez e La Hague e c'hoarvez tro-dro da ur gwallzarvoud bep bloaz. N'eo gwarezet lec'hienn ebet a-enep d'un dagadenn sponterezh gant ur c'harr-nij, ma vefe La Hague pe an EPR nevez war ar stern. N'eo ket gwarezet kenebeut hon c'hreizennoù rak ur c'hrennadenn-zouar : evit 1,9 milliard €uro a labourioù a vefe ezhomm, met nac'h a ra EDF ober anezho (!).\nEvit ar pezh a sell ouzh ar reaktorioù nevez a zo o vezañ savet, n'int ket suroc'h evit ar re all : kavet ez eus bet gant Réseau Sortir du Nucléaire un teuliad a oa chomet kuzh a lavare ne c'hellfe ket an EPR talañ dirak un dagadenn sponterezh. E Finland ez eus bet kemeret dale forzh pegement gant chanter an EPR dre ma ne veze ket doujet ouzh reolennoù surentez hag e veze savet fall ar savadur. Memes tra e Bro-C'hall evit ar chanter a zo kroget : ehanet eo bet ur wech dija. Unan eus an abegoù eo ma vez fiziet ar savadur da embregerezhioù diavaez ha diarbennik evit ma ne koustfe ket re a arc'hant.\nAn nukleel, energiezh an dazont ?\nUnan eus arguzennoù pennañ difennerien an tredan nukleel a zo o tont ouzh an eoul-maen : mont a ra da hesk, ha saotrañ a ra, setu eo gwelloc'h ober gant tredan nukleel. Petra respont da se ?\nDa gentañ ez eus ar memes kudenn gant an energiezh nukleel : implijout a ra uranium evit mont en-dro, hag hennezh az a da get ivez. Kreskiñ a ra e briz buanoc'h eget hini an eoul-maen. Hervez al lavaroù e chom etre 50 ha 70 vloaz d'ober gant an uranium a zo, ma chom ingal produadur an tredan nukleel. Met ma soñjer erlec'hiañ ar vammennoù energiezh all gant an hini nukleel e vefe dav lieskementiñ an niver a greizennoù hag a uranium implijet. Ma tremenfemp eus 2% da 50% a energiezh nukleel er bed, neuze ne chomfe uranium nemet evit daou vloaz ! Evit lod all ez aio kalz buanoc'h an uranium da hesk eget se.\nHentennoù a zo evit ober gant nebeutoc'h a uranium : ur raktres azo gant "neutronoù prim", a rofe muioc'h a amzer deomp, met ne vo ket prest an deknologiezh a-raok ma vefe steuziet an holl uranium implijet ganeomp. Enklaskoù all a zo evit implijout thorium, a vez etre 3 ha 4 gwech muioc'h outañ war ar bed eget a uranium. Met ne seblant ket bezañ un diskoulm war an hirdermen kenebeut. Taolioù-esa a zo ivez evit lakaat e-pleustr un tredan nukleel dre gendeuziñ, met kudennoù surentez bras-kenañ a zo da reizhañ, ha ne vo ket prest ar raktres a-raok 100 vloaz bennak d'an nebeutañ (ret e vefe tizhout ur gwrez a vefe an hini a zo e kreiz an heol). Titouroù ouzhpenn a zo amañ.\nArguzenn ar saotradur ne dalvez ket kalz traoù kenebeut : hervez Global Chance, ma vefe lieskementet dre 3 kementad ar c'hreizennoù nukleel, ne vefe espernet nemet 9% ouzh ar gazoù efed-gor ganto. Ouzhpenn se e saotr gant traoù all, ma n'eo ket gant CO2 : gant ar gwrez da gentañ : 2/3 ouzh an energiezh produet gant ur reaktor a vez kaset maez e stumm gwrez, ha kement-mañ a gemer perzh e-barzh tommadur an hin. Da eil e vez estaolet dour tomm ha klor er sterioù gant ar c'hreizennoù, ha kement-mañ a zismantr penn-da-benn ar vuhez eno. Hag evel-just ez eus al lastez skinoberiant, a chom saotrus-kenañ ha dañjerus e-pad ur badelezh hir-kenañ.\nWar he zalaroù emañ an energiezh nukleel : a-benn 2015 e vo 41 reaktor nevez, evit 80 o paouez da vont en-dro : digreskiñ a ra e gwirionez niver ar reaktorioù. A-benn 2025 e vo serret 250 reaktor war ar 435 a zo, ha savet e vefe tro 65-70, diouzh ar pezh a vez kemennet gant ar vroioù. Er Stadoù-Unanet, da skouer, n'eus reaktor nukleel nevez ebet abaoe 1973. Kendalc'het e vez da implijout reoù kozh, ar pezh a sav kalzik kudennoù surentez hag ehanoù : kement-mañ en deus koustet 82 milliard a zollarioù. Abalamour da se e soñj d'an embregerezhioù n'eo ket an energiezh nukleel unan a tavlez ar boan.\nHervez "Réseau Sortir du Nucléaire", gant ar memes kementad a arc'hant a vez gouestlet d'an tredan nukleel e Bro-C'hall e c'hellfe bezañ krouet 2 wech muioc'h a energiezh ha 12 gwech muioc'h a labour gant an energiezhioù nevez ha propr.\nEr bed a-bezh e ra an tredan nukleel 17% ouzh an tredan, ha 2% ouzh an energiezh. E Bro-C'hall e ra 78% ouzh an tredan, ha 17% ouzh an energiezh. Da lâret eo, pa'z aio an tredan nukleel da get, ne vo nemet 2% a energiezh da gavout e lec'h all war ar bed. Gant kresk an energiezhoù nevez ha propr, ne vo ket gwall ziaes.\nEvit gouzout hiroc'h :\nhttp://www.lemonde.fr/web/chat/0,46-0@2-823448,55-888222@... (diwallit mat, 4 bajenn a zo)\nEvit kaout ivez ali unan speredek hag a zo kentoc'h a-du gant an energiezh nukleel :\n23:48 Publié dans E brezhoneg, Endro | Lien permanent | Commentaires (0) | Tags : endro, e brezhoneg, digreskiñ, tredan, nukleel, nukleek\nHa klevet ho peus komz ouzh "afer Kokopelli" ? N'eo ket sur tamm ebet, n'eus ket bet kaoz outi er mediaoù pennañ. Koulskoude eo un darvoud a-bouez e-keñver an endro, ha diskouez a ra mat an dislavar a zo etre komzoù ar bolitikourien war an danvez diouzh un tu, hag ar pezh a c'hoarvez e gwirionez diouzh an tu all, pa vez embregerezhioù bras e-barzh ar jeu.\nKokopelli hag he stourm evit liesseurted an hedoù\nDa gentañ, petra eo Kokopelli ? Ur gevredigezh eo. He fal a zo derc'hel liesseurted ar spesadoù plant. A-bouez eo derc'hel liesseurted ar plant, evit abegoù lies. Unan eus ar re pennañ a denn ouzh ar c'hleñvedoù : kalz nebeutoc'h a chañsoù he deus ur c'hleñved d'en em ledañ pa vez lies ar spesadoù eget pa vez ar memes hini e pep lec'h, dre ma ne vez ket gwan ar spesadoù disheñvel war ar memes tachenn, hag o deus doareoù disheñvel d'en em zifenn. Abegoù all a zo da zerc'hel ouzh liesseurted ar boudoù bev, a zo anat a-walc'h, a zo liammet ouzh pinvidigezh ar glad. Daoust da se e vez gwallgaset hounezh gant an hentennoù labour-douar a-vremañ a implij nebeut-kenañ a spesadoù disheñvel. Miret e vez hedoù ouzh ar plant na vezont ket implijet ken, e-barzh "bankoù-hedoù", met koll a ra ar re-se o frouezuster ma ne vezont ket plantet en douar. Setu perak he deus divizet Kokopelli gwerzhañ, d'ur priz an izelañ ar gwellañ, hedoù ouzh plant ral, pe reoù "mod kozh".\nKoustus eo stourm evit an Endro...\nLabour Kokopelli n'en deus ket plijet d'an holl... Daou brosez a zo bet graet d'ar c'hevredigezh !\nAn hini gentañ a zo tont ouzh an embregerezh Baumaux, evit "kevezerezh ket leal". Gwerzhañ hedoù a ra Baumaux ivez, met kalz kêroc'h eget Kokopelli, dre ma'z eo evit gounid arc'hant, ha n'eo ket evit mirout ouzh al lieseurted ar plant. Dre se e kavont e vir Kokopelli outo da c'hounid arc'hant, dre ma c'hell an dud prenañ hedoù marc'had-mat eno. Ha barnet e vez kement-mañ gant al lezenn, dindan pennaenn ar "gevezerezh dieub ha ket direnket". Evit poent eo bet kondaonet Kokopelli, met ur galv a zo bet graet ganto.\nAn eil prosez a zo o tont ouzh strolladoù broadel a vod ar werzherien hedoù (GNIS hag FNPSP). Rebech a reont da gKokopelli gwerzhañ hedoù ha na vezont ket kavet war ar marilh (ar roll) ofisiel. Met gant an embregerezhioù e vez dalc'het ar roll-mañ, ha dav eo paeañ 250€ evit pep spesad da ouzhpennañ. A-benn ar fin eo an embregerezhioù a werzh hedoù a zibab aotreañ pe get ar re all da werzhañ hedoù. Souezhus eo memes tra, pa ouzer emeur o komz ouzh plant, ha na vefent sañset bezañ perc'hennet gant den ebet ! Evit hennezh eo bet kollet gant Kokopelli : 20 000 € a dael-kastiz o deus bet da baeañ.\nUr prosez ispisial\nN'eo ket diabeg ar prosez a zo bet graet ouzh Kokopelli. Politikel eo : interestoù an embregerezhioù bras an hini eo a vez o stourm a-enep da re an endro. Gant an holl frejoù da baeañ eo 88 000€ a vo bet kollet gant Kokopelli : peadra da lakaat ar c'hevredigezh da vervel. E-pad ar prosez ez eus bet implijet hentennoù gwall iskis : goude ar varnadenn gentañ ez eus bet graet ur galv gant Kokopelli, ha daoust da se eo bet stanket kont prezidant ar c'hevredigezh ha kemeret warnañ an arc'hant dre an nerzh : ouzhpenn bezañ un doare d'ober feuls-tre eo maez-lezenn dre ma oa ur galv. Ouzhpenn se e oa deuet tud Kokopelli ha tud a-du ganto a-benn da brouiñ e veze gwerzhet frouez ha legumaj o tont ouzh hedoù "maez-lezenn" e pep lec'h : Carrefour, Auchan, leclerc, Super U, Saveol, ha zoken... Baumaux ! Kondaonet eo bet Kokopelli, met ket an embregerezhioù all.\nPa'z eus bet klevet komzoù flour da vare Grenelle an Endro diouzh un tu, e weler diouzh un tu all he deus kendalc'het ar Stad da lakaat maez-lezenn darn vrasañ ouzh ar spesadoù greun, o virout un nebeud re hepken war he marilh, implijet gant an embregerezhioù, a ranker prenañ en-dro bep bloaz, hag o deus ezhomm ouzh louzoù forzh pegement.\nUn arouez eo prosez Kokopelli ouzh dic'halloud ar Stad da warantiñ gwirioù an endro a-enep da interestoù an embregerezhioù meur, daoust dezhi embann ober kalz evit an endro.\nDiwar-benn Kokopelli :\nDiwar-benn Marilh an hedoù :\nDiwar-benn ar prosezoù :\n00:00 Publié dans E brezhoneg, Endro | Lien permanent | Commentaires (0) | Tags : endro, e brezhoneg, kokopelli\nAlies e klever anv Monsanto, en tabut tro-dro d'ar plant OGK. Met daoust ha gouzout a reer mat piv eo ha petra 'ra ?\nUn embregerezh bet krouet e 1901 eo Monsanto. Kroget eo oc'h ober sakarin, a werzhe da Coca-Cola. E 1945 e krog da sevel danvezioù evit lazhañ ar plant hag al loened. Da c'houde eo kroget da labourat war ar c'hemmoù genetikel.\nE-pad brezel ar Viêt-Nam eo gant Monsanto e voe savet ar "graer orañjez", a voe skuilhet eno, hag a zegasas, betek hiziv c'hoazh, bugale da c'henel distummet, krignoù-bev, hag all. En holl e vefe bet tizhet etre 2,1 ha 4,8 million a dud.\nGant Monsanto e vez savet ar RoundUp. Kondaonet eo bet an embregerezh e 2007 e Bro-C'hall, evit lavarout gevier war he vruderezh. Kinniget e veze ar RoundUp evel ul lazher-plant doujus ouzh an endro, "a lez an douar propr".\nGant tud 'zo e vez tamallet Monsanto da brenañ greun ha n'int ket bet savet ganto, e broioù ar Su, evit ma ne chomfe mui nemet o re OGK war ar marc'had.\nE bro-Kanada ez eus bet distrujet parkeier gant "polis Monsanto" : kavout a rae dezho e oa bet hadet diaotre greun bet savet ganto, a chom bev gant ar RoundUp, setu o deus skuilhet RoundUp war ar parkeier evit gwiriañ. A-benn ar fin n'eo ket chomet bev ar plant, met d'eo ket bet digollet al labourer-douar.\nE Anniston, er Stadoù Unanet, e veze savet PCB en ul labouradeg gant Monsanto. Kalzik produoù kontammet a zo bet taolet en un dachenn-diskargañ al lastez, e-barzh karterioù du ar c'her. Graet eo bet kement-se betek 1971, pa anaveze Monsanto efedoù ar PCB abaoe 1937. Kalzik tud eno a zo marvet eus ur c'hrign-bev diwar se, pe bet klañv-mat. 20000 a dud o deus savet klemm, ha gounezet.\nKavet e vez Monsanto war dachenn ar bolitikerezh ivez. Un doare evito da gaout levezon war an divizoù a vez kemeret eo. Arc'hantaouiñ a reont koulzadoù an dilennadegoù, ha 4 ministr a-bouez ouzh gouarnamant Bush a zo tost ouzh Monsanto.\nEmañ ul levr o vont da vezañ embannet (d'ar 6 a vez Meurzh) diwar-benn Monsanto : Marie-Monique Robin, Le monde selon Monsanto - De la dioxine aux OGM, une multinationale qui vous veut du bien, emb. La Découverte, 370 pajenn.\n14:39 Publié dans E brezhoneg, Endro | Lien permanent | Commentaires (0) | Tags : endro, e brezhoneg, monsanto\nSetu unan eus ar pennadoù am eus skrivet evit bremaik pe bremañ.\nAbaoe pell n'eus ket klevet komz ouzh an toull er gwiskad ozon. Un nebeud gwechoù hon eus bet klevet ez ae war zisteraat, ha netra ken bremañ, ken ma c'hellfer krediñ n'eus ket outañ ken. Koulskoude ez eus nevezinti war an danvez.\nDa gentañ, displegomp un tammig petra eo. Gant gwiskad ozon ar stratosferenn (etre 10-30km ha 30-50 km a-us deomp) e vez gwarezet ar boudoù bev dirak skinoù fallañ an Heol. Hepti ne vefe buhez ebet. Abalamour da zanvezioù 'zo (CFC hag HCFC), a veze implijet er yenerezioù da skouer, e vez taget ar gwiskad-mañ. E poloù an Douar e steuzia ar gwiskad ozon da vareoù 'zo eus ar bloaz : sed aze an "toull". Un eil gwiskad a sav ivez, izeloc'h, en droposferenn (dindan 10km a-us deomp) pa vez re saotret ar c'herioù, met hounez ne warez ket ac'hanomp tamm ebet, ha gwashoc'h c'hoazh, fall evit ar yec'hed eo analat ozon.\nUgent vloaz 'zo, e miz Gwengolo 1987 e oa bet dalc'het ur c'henemglev war an danvez e Montréal gant 191 vro. Ar pal a oa herzel tamm-ha-tamm ouzh ar produiñ gazoù evel ar CFC hag HCFC evit ma c'hellfe ar gwiskad ozon en em sevel en-dro. Evit ur wech, er c'hontrol ouzh kenemglev Kyoto, eo bet doujet ouzh ar c'henemglev-mañ gant an holl vroioù emezelet, hag efedus eo bet ar strivoù. E 2030 e rank an holl vroioù greanteret paouez penn-da-benn d'ober gant ar gazoù-mañ, hag e 2040 emañ an deiziad evit ar vroioù ha n'int ket greanteret. Ouzhpenn-se ez eus bet kavet gant skiantourien e oa ivez un efed-gor gant ar gazoù a zistruje an ozon, setu e vefe bet gwashoc'h c'hoazh tommadur an hin ma vefe bet kendalc'het d'ober gant ar gazoù-mañ. Kement-se a reas ma voe kinniget, e emgav Montréal ziwezhañ war an danvez, e miz Gwengolo, ma vefe harzet dek vloaz abretoc'h (da lâret eo 2020 ha 2030) d'ober gant ar gazoù-mañ, kement-mañ evit espern betek 3,5% a c'hazoù un efed-gor ganto.\nDaoust da se e sav kudennoù : posupl eo ma ne vihanafe ket ken buan ha se an toull er gwiskad ozon. Unan eus an abegoù eo ar yenerezioù kozh a vez dalc'het e lec'hioù 'zo eus Afrika, e-lec'h ma ne vez ket distrujet ar gazoù noazus. Ouzhpenn da-se e vefe gwerzhet maez-lezenn, ha neuze hep bezañ disklêriet, betek ur c'hard ouzh produoù ar gazoù-mañ eno. Ha dre ma vez atav luziet an darvoudoù o tennañ d'an hin ez eo posupl ma vefe levezonet an ozon gant elfennoù all n'haller ket c'hoari warno.\nAr bloaz-mañ e oa erruet abretoc'h an toull er gwiskad ozon, ar pezh a reas aon d'ar skiantourien. Koulskoude n'eo ket ken bras ha se (tro 25 million Km²), un tammig nebeutoc'h eget warlene. Daoust da se, n'haller ket lavaret emañ o kregiñ da steuziañ. N'eo nemet tro 2065 e vo adkavet gantañ stad 1980.\n21:20 Publié dans E brezhoneg, Endro | Lien permanent | Commentaires (0) | Tags : endro, e brezhoneg, ozon


Kevredigezh Kembre-Breizh: Dekvet deiz-ha-bloaz Bodadeg Vroadel Kembre\nDekvet deiz-ha-bloaz Bodadeg Vroadel Kembre\nDek vloaz zo e vo krouet Bodadeg Vroadel Kembre (Cynulliad Cenedlaethol Cymru) ha roet da’r vro, evit ar wech kentañ, un tamm mat a emrenerezh.\nHervez ar Western Mail pa voe goulennet ouzh izili ar Voadadeg petra a oa ar pouezusañ labour bet kaset da benn gant gouarnamantoù Kerdiz e voe respontet, en urzh-mañ:\n1. Reiñ aotreoù d’ar retreidi da vont digoust gant ar busoù, gant ar c’hirri-boutin, ha gant an trenioù.\n2. Lakaat ar vroad da gaout muioc’h a fiziañs enni hec’h-unan\n3. Envel ur c’homiser kiriek eus ezhommoù ar vugale.\nRet eo gouzout ne oa ket entantet Kembreiz gant raktres ar Vodadeg pa voe kinniget dezho er penn kentañ. Da heul ur referendom e voe krouet, met nemet 50% eus an dud n’o doa votet neuze ha nemet 50.3% eus ar re-se ne oa a-du e vefe krouet ar Vodadeg.\nKen dipitus all eo bet niver an dud o vouezhiañ e mouezhiadegoù ar Vodadeg abaoe: 38% e 2003 ha 44% e 2007.\nBetek-henn, evel-just, ez eo bet tamm-pe-damm kenliv ar Vodadeg e Kerdiz gant ar gouarnamant e Londrez. Gwir eo emañ Plaid Cymru o kemer perzh ivez bremañ, met seblantout a ra ar vroadelourien plegañ peurvuiañ da youl Labour, ar brasañ strollad er c’hengevredad a ren ar vro. Bremañ avat e teu da vezañ anataoch-anatañ ne vo ket Labour evit gounit c’hoazh e mouezhiadegoù Breizh-Veur, ha gant ar Virourien o ren e Londrez, na cheu a c’hallfe sevel etre Londrez ha Kerdiz!\ntagioù Bodadeg Vroadel Kembre, Kerdiz


Pajenn:Crocq - Marvailhou Kerne, 1910.djvu/20 - Wikimammenn\nPajenn:Crocq - Marvailhou Kerne, 1910.djvu/20\ngwir ho marc’h-c’houi zoken a zo o son e gloc’h aze gwasoc’h eget kloc’her Treboul. » (Hag evit gwir ar marc’h Laouig a strilh e lost gant nerz, hag ar c’hloc’h a zon ; mes hor C’haper ne ra van ebet o sonjal eo e c’haor an hini a ra trouz.)\nKoulskoude Kolaïg, o veza baleet eur c’hart leo, eun hanter leo, ne wel, ne glev na liou na c’houez eus bida ebet. « Mad, emezan, en eur grafignat e benn, red eo kredi ez eo eat al lorgnez-ze d’ar gear ; emichanz, pa zigouezo du-hont, en Kernez-Vihan, va hini goz he devo ar skiant da staga anezi ! » − Hag hen distroï adarre ; mes ne gav mui na den na marc’h. « Del ! sell aze avat eur stal all !… Da belec’h an diaoul int eat o daou\nAdtapet diwar « https://br.wikisource.org/w/index.php?title=Pajenn:Crocq_-_Marvailhou_Kerne,_1910.djvu/20&oldid=96898 »\nKemmoù diwezhañ degaset d'ar bajenn-mañ d'an 13 Kzu 2016, da 01:38.


Eva Haule - Wikipedia\nEva Sybille Haule-Frimpong (16 a viz Gouere 1954 e Tübingen) a zo un alamanez a gemeras perzh e trede rummad Rote Armee Fraktion. Tapout a reas kaout hec'h abitur (bachelouriezh en Alamagn) e Stuttgart a-raok kas ur vuhez kuzh azalek 1984.\n1 Oberiant e RAF\n2 Harzet ha bac'het\nOberiant e RAF[kemmañ | kemmañ ar vammenn]\n5 a viz Du 1984 : laerezh a reas armoù ha boledoù en ur stal-armoù e Maxdorf e-kichen Ludwigshafen.\n18 a viz Kerzu 1984 : kemer perzh a reas e prientiñ lakaat ur vombezenn da darzhañ en ur skol eus NATO en Oberammergau. Soñjal a reer e parkas ur c'harr danvez-tarzh ennañ e-kichen ar skol, met ne darzhas ket an danvez-tarzh abalamour d'ur gudenn deknek.\n1añ a viz C'hwevrer 1985 : kemer perzh a reas e muntr Ernst Zimmerman e Gauting. Muntret e voe en anv Patsy O'Hara.\n8 a viz Eost 1985 : asambles gant Birgit Hogefeld e lazhas Edward Pimental a-benn kaout e baperioù identelezh da vont tre diazlec'h aerlu SUA Rhein-Main, e-kichen Frankfurt.\ner memes miz e kemeras perzh er gwalldaol a-enep an diazlec'h-se, ma voe lazhet daou zen ha gloazet ugent den all.\nHarzet ha bac'het[kemmañ | kemmañ ar vammenn]\nD'an 2 a viz Eost 1986 e voe harzet e Rüsselsheim. D'an 28 a viz Even 1988 e voe kondaonet da 15 vloaz toull-bac'h.\nE 2001 e oa da vezañ dieubet, met kavet e voe prouennoù nevez a-zivout ar pezh he doa graet gant RAF hag astennet e voe he frantad en toull-bac'h. Kaset e voe d'un toull-bac'h evit ar maouezed e Neukölln.\nD'ar 17 a viz Eost 2007 e voe dieubet. N'he deus diskouezet tamm keuz ebet evit a sell ouzh ar pezh a reas pa oa ezel eus RAF.\nLuc'hskeudennerez[kemmañ | kemmañ ar vammenn]\nPa oa bac'het e heulias Eva Haule kentelioù luc'hskeudenniñ. Hiziv an deiz e tap luc'hskeudennoù eus maouezed toullbac'het. He dastumad titlet "Poltredoù maouezed bac'het" a zo bet graet diskouezadegoù gantañ.\n↑ Kurzbiografie: Eva Sybille Haule-Frimpong - Infos zur Rote Armee Fraktion (RAF)\n↑ Former Red Army Faction terrorist convicted in US soldier killing released\n↑ German prison inmate Eva Haule's portraits of fellow prisoners in Istanbul - Turkish Daily News Jan 10, 2007\nIzili Rote Armee Fraktion\nBrigitte Asdonk • Ronald Augustin • Andreas Baader • Ingeborg Barz • Monika Berberich • Gudrun Ensslin • Irene Goergens • Marianne Herzog • Ulrike Meinhof • Horst Mahler • Horst Söhnlein • Thorwald Proll • Jan-Carl Raspe • Irmgard Möller • Holger Meins • Astrid Proll • Ingrid Schubert •\nSusanne Albrecht • Verena Becker • Peter-Jürgen Boock • Siegfried Haag • Siegfried Hausner • Sieglinde Hofmann • Gabriele Kröcher-Tiedemann • Norbert Kröcher • Brigitte Mohnhaupt • Margrit Schiller • Adelheid Schulz • Angelika Speitel • Rolf Wagner •\nWolfgang Grams • Birgit Hogefeld • Eva Haule •\nAdtapet diwar « https://br.wikipedia.org/w/index.php?title=Eva_Haule&oldid=1856139 »


Degemer al lec’hienn > Ar strolladoù > Teatr MilTamm\nresponsable Katell Leon\nsite internet Teatr MilTamm\nTeatr MilTamm zo ur strollad c’hoariva evit ar vugale, krouet gant Katell Leon e 2017, goude ar strollad bugale Electrake (2006-2013). Staliet eo e kreizenn Yezhoù ha Sevenadur e Sant-Ervlan (44).\nKlasket e vez lakaat ar vugale da dapout fiziañs enno dre grouiñ gant o c’horf hag o spered !Retour ligne automatique\nC’hoariet ez eus bet testennoù evit Ene Breizh e 2018 ha 2019 (gant Bernez Tangi, Brieg Guervenno hag Anjela Duval).\nKinniget e oa bet ur pezh skrivet gant Claude Burneau e 2018 "Ne vez ket Ezhomm eus kalz a Dra", a oa bet c’hoariet e Sant-Nazer, Naoned ha Sant-Ervlan. Emañ ar strollad o prientiñ ur pezh nevez evit dibenn ar bloavezh skol 2019, anvet "Jessica".\n15 a viz Gwengolo 2020\nStalioù e brezhoneg gant MilTamm Stal lies-arzoù (CM2 - Skolaj) : D’al Lun 5e45-7e (kentell kentañ d’an 28/09) Stal c’hoariva (CE1-CM2) : D’ar Yaou 5e45-7e (kentell kentañ d’ar 24/09) Teatr Miltamm Kinnig a ra ar gevredigezh Mil Tamm kentelioù c’hoariva e brezhoneg evit ar vugale. Krouet eo bet gant Katell Leon. Er greizenn Yezhoù ha Sevenadur a vez aozet ar c’hentelioù. Deskiñ a ra ar vugale kaout…\n14 a viz Mae 2019\nLabour stal Teatr MilTamm evit an nozvezh Ene Breizh 2019 e Naoned.


MANIFESTADEG EVIT UR CHADENN DELE PUBLIK DIVYEZHEK !\nPublié le 25/01/13 19:59 -- mis à jour le 00/00/00 00:00\nManifestadeg d'an 9 a viz C'Hwevrer 2013\n« Ur chadennad tud evit goulenn groñs ur gwir chadenn dele bublik divyezhek evit Breizh... evel e Korsika ! »\nEmañ ar raktres lezenn diwar-benn an digreizennañ o vezañ savet tamm-ha-tamm. Ac'hann da fin miz C'Hwevrer e tivizo renerezh Frañs 3, Kuzul Rannvro Breizh hag ar Stad peseurt dazont a vo d'ar c'hleweled er servij publik. Bezañ ez eus tud e Breizh o sevel o mouezhioù evit goulenn groñs ur gwir chadenn dele bublik divyezhek, war skwer Via Stella e Korsika. Gant houmañ, bet savet e 2006, e vez skignet abadennoù a-bep seurt hag a denn da vuhez tud bro Gorsika ha d'o sevenadur. Ma 'z eo bet graet kement-mañ evit 300 000 a Gorsiz, perak ne vefe ket tu d'en ober evit ar 4,5 million a Vretoned, evit brasañ mad hor bro hag an dud a zo o chom enni ?\nEvit ar brezhoneg eo un digarez dibar da wellaat plas hor yezh er skinwel, ken dister ma chom an traoù betek-hen (1e30 a abadennoù bep sizhun, ha c'hoazh ne vezont ket skignet e Liger-Atlantel ken abaoe 2002... da lakaat e-kichen ar 168 eurvezh a euskareg hag a gatalaneg skignet bep sizhun, pe c'hoazh ar 36 eurvezh a gembraeg, peotramant an 28 eurvezh a gorseg !) Un tu a vefe ivez da reiñ ur plas d'ar gallaoueg.\nArabat deomp c'hwitout war ar c'hammed nevez-mañ a vo war hent an digreizennañ. Ret eo deomp profitañ deus an degouezh evit gounit ur benveg modern hag a-bouez-ruz evit dazont ar brezhoneg, evit kelaouiñ ha reiñ ar gomz d'ar gevredigezh vreizhek war gement tachenn a zo, sokial, sevenadurel, ekonomikel, politikel war pemp departamant Breizh. Ur pezh pazenn war-raok a vefe graet gant ar chadenn skinwel-se, o kenlabourat gant an teleoù lec'hel, ar broduerien hag ar mediaoù all. Hiziv eo posubl tapet anezhi. Deomp-ni, Bretoned, d'en em vodañ ha da ziskouez hon nerzh evit bezañ trec'h !\nBerzh o doa graet manifestadeg Deomp De'i e miz meurzh 2012 e Kemper evit difenn hor yezhoù hag hor sevenadur, gant 12 000 a dud, ha hini Montroulez gant 2 000 a dud e miz Kerzu evit goulenn an adunvaniñ ha muioc'h a zemokratelezh e Breizh. Fellout a ra deomp derc'hel ganti ha kreskiñ al luskad-se, o vodañ ar muiañ posubl a dud er vanifestadeg da zont, an holl sitoained, dilennidi, kevredigezhioù, sindikadoù, strolladoù politik, a gompren pegen pouezus eo ar benveg-mañ evit hor yezh hag evit Breizh... setu hor pal. Bezomp niverus-niverus o skignañ ar galv-mañ hag o kemer perzh er chadennad tud a vo e Brest, Naoned ha Roazhon d'an 9 a viz C'Hwevrer !\nAi'ta ! - Kevre Breizh - 44=BZH – Breizh Unvan\nDarempred an aozadur : ai.ta.breizh [at] gmail.com\nBrest (06 31 18 17 71) - Naoned (06 12 30 67 15) - Roazhon (06 59 31 38 63)\nKevre Breizh : (voir le site) (02 98 73 20 58)\nappel_coordination_pour_une_tl_bretonne__250113.pdf . Source :


Degemer al lec’hienn > C’hoariva > Keloù > Keleier eus rouedad C’hoariva\nUn nebeut a geloù a-berzh ar strolladoù c’hoariva amatour met gouzout a reomp :\nEmañ strollad Kallag o prientiñ ur pezh-c’hoari nevez evit ar yaouankiz. Er memes tro e kendalc’hont da c’hoari Kontadenn Luduennig.\nStrollad Tro-Didro en deus ur raktres nevez ivez. Ur pezh-c’hoari tro dro d’ar mor hag a vodo un niver a gomedianed bihanoc’h eget Galnys, pezh diwezhañ ar strollad renet gant Yann-Fulub Dupuy.\nMeur a zeiziad a zo betek fin ar bloaz ha pelloc’h c’hoazh gant Teatr Piba. C’hoariet e vo : Donvor, Spluj, Skeulioù er c’houmoul. Ur raktres tiriadel a zo ganto war Enez Eusa hag enrollet e vo un abadenn faltazi radio e studio an Eskal. Evit an dro o deus goulennet da wGwenola Coïc treiñ ar pezh "Pa teuio ar wagenn" gant Alice Zeniter.\nE-pad an hañv en deus kemeret perzh strollad Mat ar Jeu en arvest sizhuniek "Taol da Leue" e Plougerne. War al leurenn e vimp en dro e miz Du e c’hoariva Montroulez gant ar pezh Kanterbury the Tales. Ar gompagnunez a zo e rezidañs e fin ar miz-mañ evit ur raktres lennadenoù-c’hoariva evit ar yaouankiz azasaet penn-da-benn d’an diarbennoù yec’hedel hag a vefe tu da c’hoari e lec’hioù disheñvel (skolioù, pratelloù, salioù bihan pe vras…).\nStrollad Ar Vro Bagan en deus troet kalzig e-pad an hañvezh met gouzañvet o deus gant nullañ abadennoù zo. Emañ ar strollad o labourat war ur pezh-c’hoari nevez. Adkregiñ a ra gant e stal c’hoariva evit an dud deuet hag an emelloù er skolioù en ur c’hendalc’h da dreiñ gant e bezhioù-c’hoari. Ur staj war ar "maskl difrom" a vo raktreset e miz Du.\nStrollad La Obra a zo leun a raktresoù gantañ. Un arvest e straedoù Pontekroaz a vo (19-20/09). Emaint o labourat war ur pezh-c’hoari nevez ha deiziadoù a vo programmet evit arvestoù Kakaw hag An Albatroz. Ar raktresoù chomet a-sav abalamour d’ar c’henfinañ a vo o adkregiñ gant an distro skol.\nEmañ C’hoariva o labourat war e raktresoù diorren ar c’hoariva : stalieroù evit tud a bep seurt oad ha stajoù stummañ. Labour a vo war ar portolo ! Hag emaomp o tibluskañ an teulioù ofisiel evit doujañ ouzh ar reolennoù yec’hedel !


67 556 pennad emeur o sevel bremañ e rann vrezhonek an holloueziadur.\nDoare an 9 a viz Genver 2020 ha Keleier ar vro.\n3 a viz Genver : lazhet eo ar jeneral iranat Qasem Soleimani (skeudenn) e Baghdad, en Irak, en un dagadenn gant an arme stadunanat.\n26 a viz Kerzu : Lez vonreizhel Turkia he deus disklêriet ez a ar berzh a zo war Wikipedia er vro abaoe 2017 a-enep ar frankiz war ar gomz.\nKerzu : manifestadegoù e-leizh en India a-enep ul lezenn nevez hag a rofe keodedouriezh ar vro da repuidi eus broioù amezek evel Bangladesh, Pakistan hag Afghanistan, gant ma ne vint ket muzulmaned.\n17 a viz Kerzu : prezidant kozh Pakistan, Pervez Musharraf, zo kondaonet d'ar marv gant ul lez-varn eus e vro.\n12 a viz Kerzu : kosteznn ar Virourien, renet gant Boris Johnson, a ya ar maout ganti e dilennadeg kannaded ar Rouantelezh Unanet.\n9 a viz Kerzu : pevarzek den, d'an nebeutañ, zo lazhet gant dislonkadenn menez-tan Whakaari/White Island e Zeland-Nevez.\nabaoe ar 6 a viz Kerzu : manifestadegoù hag harzoù-labour e Bro-C'hall a-enep adreizh al leveoù retred gant ar gouarnamant.\n23 Du-7 Kerzu : en ur referendom e vot an darn vrasañ eus annezidi rannvro Bougainville a-du gant dizalc'hiezh o rannvro diouzh Papoua Ginea-Nevez.


Nom de la pièce : An dakenn dour\nGant dour sorset e tihano Gwilho da vout drouk e-keñver e wreg.\nUn den drouk eo Gwilho, fall eo e-keñver e vaouez, Kato. Dezhi d’ober pep tra evitañ, da aozañ boued... Komzoù fall o deus int o-daou. N’eus nemet un dra a laka an den da devel : ma vehent klevet o vlejal mod-se gant tud ar barrez.\nDont a ra ur baourez da c’houlenn an aluzon digant Kato. Klevet he deus e oa fall an traoù etre an daou bried hag e ro da Gato dour sorset, da gemer leun he genou e-keit ma vo drouk he gwaz en he c’henver : gant-se e vo gwellaet ar paotr.\nDiwezhatoc’h, emañ Gwilho o lâret d’e wreg en deus debret pezh a oa er gegin hep leuskel mann ebet dezhi ; met Kato, leizh he genou a zour sorset ne lâr ger ebet, kaer en deus ar paotr huchal warni. Mont a ra-eñ kuit, ha Kato da drugarekaat ar baourez evit ar burzhud-mañ, ha da reiñ peadra evit ma tebro. Anzav a ra ar baourkaezh ar wirionez : n’eo ket sorset an dour, met dre ma ne responte ger ebet d’he gwaz eo aet hennezh war sioulaat. Setu petra a oa kentel ar glaskerez-vara : ret e vez d’ur vaouez doujañ d’he den. Hag en em vriata a ra an daou bried, savet en-dro ar garantez etreze.\nE ti ur pesketaer emeur, e-kerzh an hañv.\nUr prenestr (klevet a raer ar gelven, ur vran)\nUn daol derv, ur bank a beb tu.\nUr groaz, daou gantolor kouevr, ur vag vihan dre lien, ur roeñv, un avenell, ur c’havellad bezhin.\nAr voutailhad dour sorset\nDilhad kozh, ur stammenn dislivet, bragoù uzet.\nDilhad kozh ivez gant ar glaskerez-vara. Ur baner ganti.\nKlevet e vez labouset dre ar fenestr.\nEmbannet eo bet ar pezh-c’hoari-mañ en ur rummad pezhioù-c’hoari : "C’hoariva brezhonek : Pemp pezh-c’hoari berr" dindan renerez Xavier de Langlais.\nBet c’hoariet evit ar wezh kentañ e Priel d’an 2 e viz Mae 1942.\nE Landreger d’an 30 a viz Eost 1942 (gouelioù Bleun Brug)\nE Roazhon d’an 11 a viz Here 1942.\nSkignet dre Radio-Breiz d’ar 17 a viz Here 1942.\nC’hoariet en deus Jarl Priel tudenn Gwilho.\nÉdition : SAV. no 25. Année : 1942.\nÉdition : Brest, Skridoù Breizh. Année : 1944.


SAMSON, HOUARDON, JILDAZ azezañ a reont o zri\nSAMSON da Houardon\nDaoust hag hoc’h eus pedet Herve da zont en hon touez evit ar c’hoñsil a dle bezañ dalc’het amañ ? Un dra a bouez bras eo, war va meno, kaout ganeomp Herve, evitañ da vezañ manac’h ha netra ken. Ur stad vras a ran anezhañ abalamour d’e vadelezh, d’e ouiziegezh ha d’e santelezh dispar. N’emañ ket amañ, ha koulskoude, abardaeziñ a ra.\nDont a raio, hep mar ebet ; her gwelet em eus, dec’h c’hoazh, war an hent ma’z eer gantañ betek amañ ; met, evel a ouzoc’h, dall eo hag ar bale, evit ar re zall, a zi diaesoc’h kalz eget evidomp. Emañ en hent ; en em gavo dizale en hon touez, fiziañs am eus.\nDa c’hortoz Herve da zont, goulenn a ran diganeoc’h hag eñ e kavit mat e komzfemp etrezomp diwar-benn an traoù doanius a ra kement a boan d’hor c’halon. Konomor a zo, war a leverer, gwashoc’h c’hoazh eget ne oa bet betek-henn.\nRe wir, aotroù ’n eskob, re wir eo an dra-se. Eñ a oa birvidik-bras e garantez evit Trifina, merc’h Gwerog, kont Gwened. Krediñ a raen e vije gwellaet e galon mar gellfed reiñ dezhañ da bried ar plac’h yaouank vat ha kaer-se. Goulennet em boa, neuze, digant Gwerog, hag a zo va brasañ mignon, e asant evit an eured-se. Kredet em boa e paouezfe goude-se ar gwad da redek. E-pad ur pennad mat a amzer goude an eured, an traoù a droas da vat ; met ne badas ket an doareoù mat-se. C’hwi a anavez mat roll spontus e dorfedoù. Lazhet en deus Trifina, e baourkaezh gwreg. Doue, gwir eo, en deus graet neuze ur burzhud dispar en he c’heñver, ouzh he lakaat da sevel a varo da vev. N’eus forzh, Breizh a-bezh a skrij gant ur gounnar santel a-enep da Gonomor. Goulenn a ra ma vo kastizet an torfedour spontus-se.\nA-hent-all, n’eo ket hepken marv Trifina eo e ve da rebechat dezhañ. Re all a zo bet lazhet gantañ, re all stlapet er prizon, re all laeret o madoù diganto. Pa vez, en Iliz santel hor Salver, un ezel brein, n’hon eus ken tra da ober nemet e droc’hañ. Patrig a zeu.\n‹ Sant Herve benniget (12) : Eil lodenn… haut Sant Herve benniget (14) : Eil lodenn, X diviz ›


Pajenn:Dottin - Louis Eunius.pdf/250 - Wikimammenn\nPajenn:Dottin - Louis Eunius.pdf/250\n27 r° hanter cand scoed hep mar, herue eurs ar roue, na ne neus gleed quen, otro Lamontanie. LAMONTA1NIE a groc en collier ar jeneral :\nHentented, jeneral, (me) non qued eur langager ; reeid din anter cand scoed, pe me ja da gemer, 1395 a goufe[d] er fad [prest] me non qùed eur poultron, mar be red din fachan, o pou quen no calon. AR JENERAL\nRoed a meus [bed] dech, herue eurs a roue, a mar reinquan rein hoais, ou deus ma jalch a vé, daled anter cand al, pa ne red dach caed, 1400 mes [breman] dius tu evou epartifed. LAMONTÀINE\n1415 27 v°\nBreman ehin joaus da hoary ma serpand, a toud evasacrin evid caed arhand ; me hoareiou ma foeld, pariuin en arme, na ne respetin den, na groec, na bugale ; a neb a resistou me [aj laquay an tan ; me achou a begou ar bras, vel ar bian, evoan pelsou en hoand da gad permision da ober eur masac en désir ma halon. Goude, me discleiriou bresel dan dioulou ; me jel do sefian memes do jferniou ; a pa- mou repoused ar Sos deus a Flandres, me for mou voair ma hond [prest] eur gonpannones ; me dorou (a)n oregou voair ar brisonierien, a me dichadenou an ol haleourien, potred an actou fos, displanterien (ar) hroagou, (hac) ar friponed a neus groed tan gand (send hac) oteriou, a me ou quabiten voair ar friponed se, ma vou comset anon ed an eternite. Neus quas pesord pen deus ma bas (a) lequin er fane, groed on lair a voler, hac eun jnpertinand,\n1391 scoed a meus roed dech A. 1395 guelet a refot prest n’en d’on quet eur poltron C. 1397 resevet peus ar somm a autre ar roue C. 1401-1402 Ces deux vers manquent dans C. Cf. 278. 1405 meb A. pa vezin enebet me a c’huezo an tan C. 1410 Souvenir de contes populaires.\nAdtapet diwar « https://br.wikisource.org/w/index.php?title=Pajenn:Dottin_-_Louis_Eunius.pdf/250&oldid=154448 »\nKemmoù diwezhañ degaset d'ar bajenn-mañ d'an 2 Eos 2019, da 14:14.


Bredoniezh - Wikipedia\n(Adkaset eus Psikologiezh)\nAr vredoniezh pe psikologiezh (diwar ar gresianeg: psyche = bred halogos = ger) zo studi emzalc'h, spered ha preder an den da gentañ holl, met emzalc'h ha spered al loened a zo studiet ivez, pe evel ur gelenn he-unan (cf. gouiziaduriezh al loened pe an etologiezh)pe c'hoazh, ha daelioù a zo diwarnañ, evel un tu evit merzout traoù a bled gant ar vredoniezh denel (cf. bredoniezh keñverel).\nPleustret e vez war ar vredoniezh e doareoù skiantel ha nann-skiantel. Ar vredoniezh a vez graet ar muiañ ganti a zo pozitivour he diazez pa ra gant studioù kementadel ha gant an hentenn skiantel evit testiñ ha diskar ar martezeadennoù o vezañ graet en un doare arnodel. Ar vredoniezh a ra alies gant an diuzelouriezh, da lavarout eo e sach pep gouiezegezh a c'hell kavout e tachennoù skiantel zo evit klask displegañ ha kompren an emzalc'h.\nKoulskoude ne vez ket heuliet an hentenn skiantel gant pep enklask bredoniezh. Arveret e vez gant an imbourc'h kementadel teknikoù jubenniñ evit sevel lod a zeskrivadurioù sachet diwar ar glinikenn hep arnod.\nKavet e vez ivez bredoniourion, ar vredoniourion denelour, da skouer, ha n'int ket evit degemer un hentenn skiantel.\nAdtapet diwar « https://br.wikipedia.org/w/index.php?title=Bredoniezh&oldid=1747295 »\nSkiantoù an Den\nKemmoù diwezhañ degaset d'ar bajenn-mañ d'an 28 Ebr 2017, da 22:04.


krog - Wikeriadur\n1.6 Furm verb\nDiwar ar ger gallek croc.\nkrog /krɔ:k/ gourel (liester krogoù, krigi, kregier )\nBenveg da gregiñ en un dra bennak.\nTap ur c'hrog.\nUr c'hrog da adlannañ. — (Jules Gros, Le trésor du breton parlé Deuxième Partie, 1970, p. 290.)\nkrog gouren: ur c'hrogad gouren\nGreomp eta ur c'hrog gouren. — (Fañch an Uhel, Kontadennoù ar Bobl/1, Al Liamm, 1984, p. 45.)\nkaout krog en un dra: gallout kregiñ ennañ\nHa Loull ar Bouc'h, petra oa deuet da vezañ e-pad m'edo ar Chouanted o treiñ an traoù, en e di, o klask kaout krog ennañ ? — (Lan Inizan, Emgann Kergidu 1, Brest, 1877, eil emb. Al Liamm 1977, p. 97.)\ntapout, pakañ krog: kregiñ en udb pe ub\n[...], hag o mestr a bakas krog start er sakrist en ur lavaret dezhañ : « [...] ? — (Lan Inizan, Emgann Kergidu 1, Brest, 1877, eil emb. Al Liamm 1977, p. 94.)\nmont hep e grog da vouara\ngalleg : croc (fr) ; prise (fr)\nesperanteg : hoko (eo)\nsaozneg : hook (en)\n(Bezañ) krog (gwelout pelloc'h: krog en un dra, krog da ober un )\n— [...]. Bremañ on krog-mat adarre ; dalc'h mat ivez. » — (Lan Inizan, Emgann Kergidu 1, Brest, 1877, eil emb. Al Liamm 1977, p. 224.)\nPa gomzer eus ul labour:\nN'eo ket krog ar mediñ c'hoazh. — (Jules Gros, Le trésor du breton parlé Deuxième Partie, 1970, p. 291.)\nAbaoe ma'z eo krog ar skol ... . — (Jules Gros, Le trésor du breton parlé Deuxième Partie, 1970, p. 291.)\nPa gomzer eus an tan:\n- [...] ; pa vo krog mat an tan, e taolfet ar walenn en e greiz, hag a lârfet d'ar sonerien mont d'he c'hlask e-barzh. — (Fañch an Uhel, Kontadennoù ar Bobl/4, Al Liamm, 1989, p. 98.)\nN'eo ket krog ma zan. — (Jules Gros, Le trésor du breton parlé Deuxième Partie, 1970, p. 291.)\nMe a soñje din e oa krog an tan en un tu bennak. — (Jules Gros, Le trésor du breton parlé Deuxième Partie, 1970, p. 291.)\n(Bezañ) krog en un dra pe krog en un den bennak\n« Krog on ennañ, Aotrou person ; dalc'hit mat 'ta, riklañ a rit ... — (Lan Inizan, Emgann Kergidu 1, Brest, 1877, eil emb. Al Liamm 1977, p. 224.)\nHeman a ioa krog e breac'h eur baotrezik a zek vloaz hanter, Glaodina ar Faou, a ioa plac'h-saout gand Laou ar Floc'h. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 144.)\n« Ac'hanta, eme Ivon, krog en e gleze ... — (Troude ha Milin, Labous ar Wirionez ha Marvailhoù all, Skridoù Breizh, 1950, p. 132.)\n(Bezañ) krog da ober un dra bennak\nbezañ krog un dra en un den :\nMe n'eo ket krog ar c'hoant c'hoarzin ennon. — (Jules Gros, Le trésor du breton parlé Deuxième Partie, 1970, p. 291.)\nPa gomzer eus un ober boulc'het:\nbezañ krog gant un dra\nA-boan ma oa krog gant e bred, m'en em gavas brini a-us d'e benn en ur goagal gant ur vouezh truezus. — (Marsel Klerg, Faltazi an amzerioù kent, Mouladurioù Hor Yezh, 1999, p. 172.)\nsaozneg : started (en)\nspagnoleg : empezado (es)\ngalleg : commencé (fr)\nDiwar ar verb kregiñ.\nDoare-gourc'hemenn ar verb kregiñ\nKrog mat er gordenn!— (Jules Gros, Le trésor du breton parlé Deuxième Partie, 1970, p. 282.)\nAr yenion a grog en dud.\nAn aer-vor-se a grog en houarn. — (Jules Gros, Le trésor du breton parlé Deuxième Partie, 1970, p. 282.)\nAdtapet diwar « https://br.wiktionary.org/w/index.php?title=krog&oldid=316282 »\nKemmoù diwezhañ degaset d'ar bajenn-mañ d'an 15 Mez 2021, da 04:42.


Diffusion du mardi 7 mai 2019 Durée : 11min\nPetra 'vez lidet 'ta d'an 8 a viz Mae ? Sell aze ar goulenn hon eus savet ouzh skolajidi 'zo. 'benn miz e krogo kib ar bed melldroad ar merc'hed, hag entan a zo muioc'h mui 'vit ar merc'hed a red 'drek ar volotenn. Soazig Kerouredan a roio he soñj.\nKib ar bed melldroad ar merc'hed\n'benn miz e vo dalc'het kib ar bed melldroad ar merc'hed. E pep korn a Frañs e vo c'hoariet ar c'hrogadoù hag entan bras a zo. Soazig Kerouredan a c'hoari 'barzh skipailh merc'hed Gwitalmeze hag hervezi eo tik ar frañsizien gant ar foot.\nLidet e vo fin an eil brezel bed warc'hoazh\nAn 8 a viz Mae a vo neuze. Tud 'zo n'o deus ket soñj ken 'blam da betra 'zo un devezh ispisial. Tud deuet koulz ha tud yaouank. Bet eo Léo Rozé da skolaj Diwan Kemper da welet krennarded evit komz diwar an devezh mañ.


Stumm eus an 21 Kzu 2016 da 11:27\nStumm eus an 18 Mez 2015 da 10:53 (kemmañ)\nStumm eus an 21 Kzu 2016 da 11:27 (kemmañ) (dizober)\nKement-se a zisoc'has war [[Unaniezh Arras]], etre proviñsoù ar c'hreisteiz, hag [[Unaniezh Utrecht]] etre proviñsoù an hanternoz, war [[Brezel ar Pevar-Ugent Vloaz]] ha war dizalc'hidigezh [[Republik ar Seizh Izelvro- Unanet]], anvet ivez [[Proviñsoù-Unanet]], embannet e [].\nChom a reas douaroù ar c'hreisteiz e dalc'h Spagn betek [[Emglev Utrecht]] e []. Dre an emglev-se e tremenjont dindan ren Habsbourged Aostria. Adalek neuze e komzer eus an [[Izelvroioù aostrian]], betek [], pa voent aloubet gant [[Bro-C'hall]], gant armeoù ar [[Kentañ Republik gallc'hall|Republik Kentañ]]. Neuze e voe graet [[Listenn departamantoù gall Belgia|departamantoù gall]] ganto.\n[[Brusel]] en Brabant e oa ar gêr-benn.\nAdtapet diwar « https://br.wikipedia.org/wiki/Dibar:MobileDiff/1731245 »


Romanos 12 CCO - Jáangˈ˜ yaang˜naˈ fɨˊ jaguóˋ - Bible Gateway\nRomanos 12 Chinanteco de Comaltepec (CCO)\nJáangˈ˜ yaang˜naˈ fɨˊ jaguóˋ Fidiéeˇ lafaˈ co̱o̱ˋ feáˈˉ\n12 Dseaˋ rúˈˋnaaˈ dseaˋ quiáˈˉ Dseaˋ Jmáangˉ, uíiˈ˜ e eáangˊ fɨˈˋ lɨ́ɨngˉ Fidiéeˇ jneaa˜aaˈ, jo̱baˈ mɨ́ɨˈ˜ɨ ˈnʉ́ˈˋ jmɨˈeeˇ e nijáangˈ˜ yaang˜naˈ fɨˊ jaguórˋ e lɨ́ɨngˊnaˈ lafaˈ co̱o̱ˋ feáˈˉ e jí̱ˈˋ, jo̱guɨ e güeangˈˆnaˈ e lɨ́ɨngˊnaˈ dseángˈˉ jí̱i̱ˈ˜ e quiáˈˉbre, jo̱guɨ e jloˈˆ nitɨ́ˉ dsíirˊ cajo̱; co̱ˈ e nab feáˈˉ e ˈnéˉ nijí̱i̱ˈ˜naˈ fɨˊ quiniˇ Fidiéeˇ e laco̱ˈ nijmiféngˈˊnaaˈre. 2 Jo̱guɨ jie˜ mɨˊ síngˈˋ yaang˜naˈ e fɨˊ jaˋ dseengˋ lɨ˜ ngɨˊ dseaˋ jmɨgüíˋ i̱ seengˋ jmɨɨ˜ na, co̱ˈ jaˋ ˈnéˉ jméeˉnaˈ lajo̱. Co̱ˈ lɨ́ˈˆ lɨˊ ˈnéˉ e nicuǿˈˉ fɨˊ yaang˜naˈ e nilɨsɨ́ɨngˉ jialco̱ˈ ɨˊ óoˊnaˈ, jo̱ lajo̱baˈ nilɨsɨ́ɨngˉ jialco̱ˈ eeˉnaˈ fɨˊ jmɨgüíˋ la, jo̱guɨ cajo̱ e quɨ́ɨˈ˜naˈ jmɨɨ˜ e nilɨñíˆnaˈ e˜ e iing˜ Fidiéeˇ e nijméeˆnaˈ lɨ́ˈˆ lajaléˈˋ e guiʉ́ˉ jo̱guɨ e jloˈˆ e tɨˊ dsíiˊ dseaˋ do jo̱guɨ cajo̱ e røøˋ e jaˋ cǿøngˋ có̱o̱ˈ˜.\n3 Jo̱ Fidiéeˇ nɨcacuøˈrˊ jnea˜ co̱o̱ˋ ta˜ uíiˈ˜ e lajo̱ calɨˈiáangˋ dsíirˊ cajméerˋ có̱o̱ˈ˜ jnea˜. Jo̱ co̱ˈ lajo̱b cajméeˋguɨr, jo̱baˈ fɨ́ɨˉɨ ˈnʉ́ˈˋ, dseaˋ rúˈˋnaaˈ dseaˋ quiáˈˉ Dseaˋ Jmáangˉ, e jí̱i̱ˈ˜ jaangˋ ˈnʉ́ˈˋ ˈnéˉ niˈɨ́ˆ áaˊnaˈ e niingˉguɨ eáangˊ laco̱ˈ jí̱i̱ˈ˜ e catɨ́ɨngˉ niˈɨ́ˆ áaˊnaˈ cuaiñ˜ quíiˉnaˈ. Co̱ˈ ˈnéˉ e niˈɨ́ˆ áaˊnaˈ jí̱i̱ˈ˜ laco̱ˈ catɨ́ɨmˉ lɨ́ˈˆ laco̱ˈ jí̱i̱ˈ˜ tíiˊ e cangɨ́ɨngˋnaˈ quiáˈˉ Fidiéeˇ e jáˈˉ lɨ́ɨngˋnaˈ júuˆ quiáˈrˉ. 4 Dsʉco̱ˈ lajaangˋ lajaangˋ jneaa˜aaˈ seabˋ jminiˇnaaˈ có̱o̱ˈ˜guɨ loguáˆnaaˈ jo̱guɨ e jiéˈˋguɨ cajo̱, jo̱ laco̱o̱ˋ e jo̱ quíˉiiˈ jmaquíimˊ ta˜ íingˆ laco̱o̱ˋ. 5 Jo̱ lajo̱b lɨ́ɨˊ jneaa˜aaˈ cajo̱, dseaˋ lɨ́ɨˊnaaˈ dseaˋ quiáˈˉ Dseaˋ Jmáangˉ, co̱ˈ nañiˊ faˈ fɨ́ɨmˊbaaˈ eáangˊ, dsʉˈ lafaˈ jaamˋ dseaˋ lɨ́ɨˊnaaˈ i̱ jáˈˉ lɨ́ɨngˋ júuˆ quiáˈˉ Dseaˋ Jmáangˉ. Jo̱ jaˋ eeˋ lɨ́ɨˊ lɨ˜ lɨ́ɨˊnaaˈ jmaquíingˊ lajaangˋ lajaangˋnaaˈ, dsʉˈ lafaˈ jaamˋ dseaˋ lɨ́ɨˊnaaˈ lajaléngˈˋnaaˈ.\n6 Jo̱ e cuøˈˊ Fidiéeˇ jneaa˜aaˈ e iáangˋ dsíirˊ jmaquíimˊ nɨcangɨ́ɨngˋnaaˈ lajaangˋ lajaangˋnaaˈ. Jo̱baˈ song nɨcacuøˈrˊ jneaa˜aaˈ e tɨɨˉnaaˈ guiaˋnaaˈ júuˆ quiáˈrˉ fɨˊ quiniˇ dseaˋ jiéngˈˋ, jo̱baˈ lajo̱b ˈnéˉ jmóˆooˈ lɨ́ˈˆ laco̱ˈ jí̱i̱ˈ˜ tíiˊ e nɨcangɨ́ɨngˋnaˈ e jáˈˉ lɨ́ɨˋnaaˈ júuˆ quiáˈrˉ. 7 Jo̱guɨ song nɨcacuøˈrˊ jneaa˜aaˈ e nijméˆnaaˈ ta˜ e nijmɨcó̱o̱ˈ˜naaˈ dseaˋ rúˈˋnaaˈ, jo̱baˈ lajo̱b ˈnéˉ jmóˆooˈ. Jo̱guɨ song nɨcangɨ́ɨngˋnaaˈ quiáˈrˉ e tɨɨˉnaaˈ e niˈéˈˆnaaˈ dseaˋ rúˈˋnaaˈ júuˆ quiáˈˉ Dseaˋ Jmáangˉ, jo̱baˈ lajo̱b ˈnéˉ jmóˆooˈ jóng. 8 Jo̱guɨ song nɨcangɨ́ɨngˋnaaˈ quiáˈrˉ e tɨɨˉnaaˈ e nicuǿˈˆnaaˈ bíˋ dseaˋ rúˈˋnaaˈ, jo̱baˈ lajo̱b ˈnéˉ jmóˆooˈ. Jo̱guɨ song nɨcangɨ́ɨngˋnaaˈ quiáˈrˉ e nijmɨcó̱o̱ˈ˜naaˈ dseaˋ rúˈˋnaaˈ có̱o̱ˈ˜ jaléˈˋ e seaˋ quíˉnaaˈ, jo̱baˈ lajo̱b ˈnéˉ jmóˆooˈ e ngocángˋ dsiˋnaaˈ. Jo̱guɨ song nɨcangɨ́ɨngˋnaaˈ quiáˈrˉ e ooˉnaaˈ co̱o̱ˋ ta˜, jo̱baˈ eáamˊ ˈnéˉ e ñiing˜ dsiˋnaaˈ e nijmóˆnaaˈ e ta˜ jo̱. Jo̱guɨ song nɨcangɨ́ɨngˋnaaˈ quiáˈˉ Fidiéeˇ e nijmɨcó̱o̱ˈ˜naaˈ jaléngˈˋ dseaˋ rúˈˋnaaˈ i̱ li˜ ˈnéˉ quiáˈˉ lajo̱, jo̱baˈ lajo̱b ˈnéˉ jmóˆooˈ e iáangˋ dsiˋnaaˈ.\n9 Jo̱ fɨ́ɨˉguɨ́ɨ ˈnʉ́ˈˋ, dseaˋ rúˈˋnaaˈ dseaˋ quiáˈˉ Dseaˋ Jmáangˉ, dseángˈˉ e ngocángˋ óoˊbaˈ ˈnéˉ nijmiˈneáangˋnaˈ dseaˋ rúngˈˋnaˈ, jo̱ o̱ˈ lɨ́ˈˆ júuˆ e fóˈˋnaˈ e jmooˋnaˈ lajo̱. Jo̱guɨ ˈnéˉ e ˈníˈˋ máamˊbaˈ jaléˈˋ e jaˋ dseengˋ, co̱ˈ lɨ́ˈˆ lɨˊ dseángˈˉ jí̱i̱ˈ˜ e guiʉ́ˉbaˈ ˈnéˉ nijméeˆnaˈ. 10 Jo̱guɨ jmiˈneáangˋnaˈ dseaˋ rúngˈˋnaˈ lɨ́ˈˆ laco̱ˈguɨ catɨ́ɨngˉ e jmóoˋ dseaˋ quiáˈˉ Dseaˋ Jmáangˉ, jo̱guɨ nijmɨˈgooˋ rúngˈˋnaˈ cajo̱.\n11 Jo̱ jaˋ ˈnéˉ jméeˆnaˈ fɨ́ngˈˉnaˈ, co̱ˈ lɨ́ˈˆ lɨˊ ˈnéˉ e nicuǿˈˆ bíˋ yaang˜naˈ e nijméeˆnaˈ jaléˈˋ ta˜ e nɨcangɨ́ɨngˋnaˈ quiáˈˉ Fidiéeˇ.\n12 Jo̱ e iáangˋ óoˊbaˈ ˈnéˉ seengˋnaˈ laˈeáangˊ e dseángˈˉ nɨtab˜ óoˊnaˈ e nilɨseemˋbaˈ cøøngˋ có̱o̱ˈ˜ Fidiéeˇ fɨˊ ñifɨ́ˉ quiáˈrˉ mɨ˜ nitɨ́ˉ e íˈˋ jo̱. Jo̱guɨ ˈnéˉ e jméeˆnaˈ féngˈˊ óoˊbaˈ có̱o̱ˈ˜ jaléˈˋ fɨˈíˆ dsíiˊ e dsingɨ́ɨngˉnaˈ, jo̱guɨ cajo̱ jaˋ ˈnéˉ tʉ́ˆnaˈ e fǿngˈˋnaˈ Fidiéeˇ.\n13 Jo̱ jaléngˈˋ dseaˋ rúngˈˋnaˈ dseaˋ quiáˈˉ Dseaˋ Jmáangˉ i̱ li˜ seaˋgo̱ fɨˈíˆ dsíiˊ quiáˈˉ, jo̱baˈ ˈnéˉ e nijmɨcó̱o̱ˈ˜baaˈre jóng. Jo̱guɨ íingˈ˜naˈ có̱o̱ˈ˜ júuˆ røøˋ jaléngˈˋ dseaˋ i̱ guilíingˉ fɨˊ quíiˉnaˈ.\n14 Jo̱guɨ mɨ́ɨˈ˜naˈ Fidiéeˇ co̱o̱ˋ e guiʉ́ˉ uíiˈ˜ quiáˈˉ jaléngˈˋ dseaˋ i̱ jmángˈˋ ˈnʉ́ˈˋ gaˋ, jo̱ dseángˈˉ lajo̱b ˈnéˉ jméeˆnaˈ có̱o̱ˈr˜ jo̱guɨ jie˜ mɨ˜ fóˈˋnaˈ júuˆ ˈlɨˈˆ uíiˈ˜ quiáˈrˉ.\n15 Jo̱ jmiˈiáangˋ óoˊnaˈ có̱o̱ˈ˜ jaléngˈˋ dseaˋ rúngˈˋnaˈ dseaˋ quiáˈˉ Dseaˋ Jmáangˉ i̱ iáangˋ dsíiˊ, jo̱guɨ jmeeˉnaˈ fɨˈíˆ fɨng seengˋ i̱ lɨ́ɨngˊ lajo̱.\n16 Jo̱ røøbˋ ˈnéˉ seengˋnaˈ jee˜ laˈóˈˋ ˈnʉ́ˈˋ, dseaˋ lɨ́ɨngˊnaˈ dseaˋ quiáˈˉ Dseaˋ Jmáangˉ. Jo̱ jaˋ ˈnéˉ e jmɨjløngˈˆ yaang˜naˈ, co̱ˈ lɨ́ˈˆ lɨˊ ˈnéˉ e seengˋnaˈ e røøbˋ lɨ́ɨngˊnaˈ laco̱ˈguɨ lɨ́ɨngˊ i̱ dseaˋ i̱ jaˋ jmɨjløngˈˆ yaang˜ jee˜ jaléngˈˋ ˈnʉ́ˈˋ. Jo̱guɨ jaˋ güɨˈɨ́ˆ óoˊnaˈ e dseángˈˉ lɨ́ɨngˊnaˈ dseaˋ i̱ tɨɨngˋ ngángˈˋ. 17 Jo̱ jaˋ jmooˋnaˈ quɨˈˊ táaˊ có̱o̱ˈ˜ dseaˋ rúngˈˋnaˈ song eeˋgo̱ caˈléerˊ quíiˉnaˈ, co̱ˈ ˈnʉ́ˈˋ ˈnéˉ nijmɨˈúungˋnaˈ e nijméeˆnaˈ dseángˈˉ jmangˈˉ e guiʉ́bˉ có̱o̱ˈ˜ doñiˊ i̱i̱ˋ dseaˋ rúngˈˋnaˈ. 18 Jo̱ jiéˈˋ jí̱i̱ˈ˜ cartɨˊ lɨ˜ quɨ́ɨˈ˜naˈ jmɨɨ˜ jmeeˉnaˈ e nilɨseengˋnaˈ juguiʉ́ˉ júuˆ røøˋ có̱o̱ˈ˜ lajaléngˈˋ dseaˋ rúngˈˋnaˈ. 19 Jo̱ e labaˈ iin˜n fɨ́ɨˉguɨ́ɨ ˈnʉ́ˈˋ, dseaˋ rúˈˋnaaˈ dseaˋ quiáˈˉ Dseaˋ Jmáangˉ i̱ ˈneáanˋn eáangˊ, e mɨ˜ eeˋgo̱ caˈléeˊ dseaˋ quíiˉnaˈ, jaˋ ˈnéˉ faˈ e nicóˆnaˈ quíiˉnaˈ, co̱ˈ jaˋ dseengˋ e jméeˆnaˈ lajo̱; co̱ˈ lɨ́ˈˆ lɨˊ ˈnéˉ e nisée˜naˈ fɨˊ jaguóˋ Fidiéeˇ e júuˆ jo̱, co̱ˈ íˋbingˈ i̱ niˈɨ́ˉ íˈˋ laco̱ˈ catɨ́ɨngˉ; co̱ˈ lalab féˈrˋ fɨˊ ni˜ jiˋ quiáˈrˉ: “Jneab˜ Fidiéeˇ dseaˋ catɨ́ɨnˉn e niˈɨɨ˜ɨ íˈˋ laco̱ˈ catɨ́ɨngˉ, jo̱ jnea˜bingˈ i̱ niquɨˈˆ táaˊ dseángˈˉ laco̱ˈ sɨˈíˆ.” Jo̱ lanab jí̱i̱ˈ˜ lɨ́ɨˊ júuˆ e jíngˈˉ Fíiˋnaaˈ Fidiéeˇ fɨˊ ni˜ jiˋ quiáˈrˉ. 20 Jo̱ lalab féˈˋguɨ cajo̱ fɨˊ ni˜ jiˋ quiáˈrˉ: “Jo̱ song jaangˋ dseaˋ i̱ ˈníˈˋ níingˉ ˈnʉˋ mɨˈrˊ ˈnʉˋ e nidǿˈrˉ o̱si e niˈɨ̱́ˈrˋ é, jo̱baˈ ˈnéˉ cuøˈˆbaˈre lají̱i̱ˈ˜ e mɨˈrˊ ˈnʉˋ do. Jo̱ mɨ˜ nijmeˈˆ lajo̱, lajo̱baˈ nilíˋ ɨˈˋ lɨ́ɨngˉ i̱ ˈníˈˋ níingˉ ˈnʉˋ do có̱o̱ˈ˜ lají̱i̱ˈ˜ e jmóorˋ có̱o̱ˈ˜ ˈnʉˋ do.” 21 Jo̱ jie˜ mɨ˜ cuǿøngˋ uøˈˊ faˈ e jaléˈˋ e jaˋ dseengˋ nilíˈˋ ˈnʉˋ, co̱ˈ laˈeáangˊ e jmooˈˋ jaléˈˋ e guiʉ́ˉ, lajo̱baˈ nilíˈˋ jaléˈˋ e jaˋ dseengˋ do.


Ar bed o treiñ – Page 4 – Radio Kerne\nAr skol anarkour\nAr spered, ar sevenadur a gevezañ, a zibab etre an dud n’eo bet morse ken gwazh e Frañs. N’eus ken sellet ouzh modelezhioù Parcours Sup evit kompren se splann, eme deomp Isabelle Attard er gelaouenn Reporterre.\nEvit se he deus c’hoant da zont en-dro war an doareoù all a zo dioute evit kelenn d’ar vugale.\nBerr ha berr ha gras dezhi ‘vo kinniget deoc’h er gronikenn-mañ ar bedagogourien anarkour.\nAr re o deus bet labouret war hentennoù pedagogel mat d’an dud d’en em zisujañ, d’en em zizober eus ar galloudoù gwaskus a-bep seurt.\nSkol-veur emver an dazont a vo e Sevran\nD’ar sadorn 16 a viz Even ‘oa strollaet ur morig a dud dirak ar stad Jean-Guimier e kumun Sevran. Un emvod-meur ‘oa dalc’het gante hag evite holl, tud mennet da grouiñ ur rouedad skolioù-meur emren, ar re ne fell ket d’ar Stad digeriñ.\nWar soñj ar stourmerien war an Deskadurezh evit an holl, ur raktres pemp fak emveret, renet eus o diabarzh, a c’hellfe deskiñ enne tost da 150 000 studier. Dres an niver a dud yaouank a vo brav ober plas dezhe en dek vloaz a zeu.\nGwad ar morvuzhug\nKudennek eo ar reiñ gwad abaoe ma oar an nen saveteiñ e genseurted gant gwad ar re all.\nGwad ne vez morse roet awalac’h, ha n’eo ket forzh pe rizh gwad a vo kempedus gant korf forzh piv bennak klañv pe c’hloaziet.\nPenaos santiñ d’an tonkadur pa ouier an teknik?\nAnken ar vedisined, anken an dud o deus ezhomm da reseviñ gwad evit chom bev a zo marteze achu gant ar produi a vo degaset war ar marc’had araok pell.\nAbaoe pell ‘oa lâret deomp gant ar skiantourien ‘ c’hellfe gwad ar morvuzhug chench ar vuhez.\nAr Skol e Zeland-Nevez\nE 2017 ‘oa bet diskouezet doare an Nevez-Zelandiz d’ober skol e-giz an hini gwellañ er bed.\nPetra eo e berzhioù kentañ? Sellomp a-dost bremañ ar pezh a ra kalite ar c’helenn eno.